Elyo - Wikipedia\nAn elyo, helyo, o helyum (Spanish: helio, Ingles: helium) iyo sarong elementong kimikal sa atomikong bilang na 2, asin iyo pigrerepresenta kan simbolong He. Ini iyo mayong kulay, mayong parong, mayong namit, dae nakakalason, asin sarong "inert monatomic gas" na nangengenot sa mga noble gases nin talaang peryodiko. Ini iyo may pinakahababang punto nin pagkalusaw asin pagkalakaga sa gabos nin mga elemento.\nSarong gas discharge tube na may laog na elyo (He)\nAn helyo iyo an pangaduwang pinakamagian na elemento asin an pangaduwang pinaka-mahihiling na elemento sa bilog na uniberso. An kadaklan kan helyo iyo nagibo kaidtong "big bang" pero padagos pa man an paghimo kaini sa mga bituon. Sa kinaban, bihira sana an helyo nin uli ta nagigibo sana ini sa pag-decay kan mga radyoaktibong elemento, arug kan mga "alpha particles" na nagluluwas nin nuclei kan helyo. An "radiogenic helium" iyo nakatago sa mga gas deposit asin ini an pitong porsyento kan gabat kaini, na kun sain ini iyo kinukua sa komersyo sa paagi nin fractional distillation.\nSarong dae bistadong giyaw sa linya nin spectro sa sikat kan saldang iyo anenot na pig-adalan sa sarong solar eclipse kaidtong 1868 kan Pranses na astronomong si Pierre Janssen. Si Janssen kaiba ni Norman Lockyer an nagkua kan kredit digdi nin uli ta sinda iyo parehong nag-obserba kan eclipse na ito asin pinangaranang niya an helyo. Kaidtong 1903, sarong dakulang deposito nin helyo an nahiling sa natural na gas field sa Amerika, na kun sain iyo sa paagi na harayo an pinakadakulang supplier kan gas.\nAn helyo iyo ginagamit sa cryogenics, sarong deep-sea breathing system, pampalipot sa mga superconducting magnet, sa helium dating, para sa pagpapalobo, para maglutaw an mga airships, asin bilang protective gas para sa dakulong gamit industryal (arug kan arc welding asin paggibo nin silicon wafers). Maski an paghangos nin kadikiton na helyo iyo naliliwat an timbre asin kalidad kan boses. An pag-uugali kan mga likidong helium-4 na duwang likidong phases, helium I at helium II, iyo importante sa pag-aadal kan mga para-research sa quantum mechanics (sa mga partikular na an mga palatandaan kan superfluidity) sagkod sa mga naghahanap sa mga epekto kan temperatura harani sa absolute zero sa mga bagay (arug kan superconductivity).\n↑ Gaboy, Luciano L. "Helium, Helyum, Helyo, simbolong He". Gabby's Dictionary, Praktikal na Talahuluganang Ingles-Filipino ni Gabby/Gabby's Practical English-Filipino Dictionary, GabbyDictionary.com. External link in |title= (help)\nAn Wikimedia Commons igwa nin medya dapit sa Helium.\nHilingon an helium sa Wiktionary, an libreng diksyonaryo.\nAsin iba pa\nPinaghugot gikan sa "https://bcl.wikipedia.org/w/index.php?title=Elyo&oldid=209479"\nLast edited on 17 Hulyo 2021, at 10:38\nHuring pigliwat an pahinang ini kan 17 Hulyo 2021, alas 10:38.


An mga ulang na estractura, poste kan mga cooperativa nin electricidad asin kan mga telephone company (Telcos) iyo an mayor na causa kan na-atrasadong pagtapos kan road widening project sa Bikol kan Department of Public Works and Highways (DPWH). Bako lang sa Camarines Sur asin Camarines Norte envez sa iba pang provincias kan rehiyon cinco, an resulta kaini iginilid muna kan DPWH an mga road widening project ngonian na 2019 sagcod dai nahahali an mga ulang sa mga national road dai dapat mag-implementar an ahencia. Ini an mga pahayag ni Engr. Esmeraldo Sarmiento, assistant regional director kan DPWH kan makuanang nin entrevista kan Bicol Mail kasunod kan maluyang acomplisimiento sa Bicol kan pagtapos kan mga road widening project na pinabulosan nin multi-million peso kan saindang opisina central. Sa 2nd Engineering District kan DPWH sa Baras, Canaman, Camarines Sur sinabi ni Assistant District Engr. Richard Emmanuel Ragragio kun igwa sindang P1.4 bilyon na fondo sa infrastructure project kan 2018 alagad ngonian na 2019 naghuros ini sa P700 milyon mientras na dai makakaimplementar kan mga road widening project sagcod na dai nagkakaharali an mga estractura o edificio asin poste. Maging sa DPWH sa Daet, Camarines Norte sinabi ni Engr. Ricardo Guitterez iyo man an saindang problema na igwa pang pendiente si pagtapos kan mga proyecto kan 2018 huli kan mga ulang sa tinampo. Nagpadara man nin noticia an DPWH sa mga apektadong edificio na dapat haralion an yaon sa laog kan road right of way igwang nagsusunod asin dakul pa an nagsisinutil sagcod na mag-arabotan an caso sa corte. Kabali sa nakaabala iyo an dai tolos nag-implementar nin pagdakit kan mga poste an mga cooperativa nin electricidad sa Bikol mantang pighahalat an fondo sa relokasyon kan mga poste hali sa opisina central kan DPWH.\nMaging an mga poste asin kable kan Telcos na dai nagcocooperar sa DPWH alagad an aksyon kan opisina ni Presidential Adviser for Bicol Affairs Marvel Clavecilla sa paagi kan paglinaw kan National Telecommunication (NTC) kun an poste yaon sa jurisdiksiyon kan city o municipal asin sa provincial road sinda an may poder na magpahali mantang kun national road an DPWH iyo an dapat magsugo sa Telcos. Saro sa ehemplo kan DPWH iyo pakikipag-tagasan pa kan ibang pribadong kagsadiri nin edificio sa M.T. Villanueva Ave na nagiging causa kan abalahon na trabajo kan contratista sa pagpahiwas kan tinampo. Kabali pa sa isyu iyo an pagpaluwas nin temporary environment protection order kan corte sa Ciudad nin Naga na pundohon an pagpurotol nin puon nin kahoy apesar na nagsunod na sinda sa pigmamando kan DENR.


Pistang mga gadan, pistang mga kalag. Arog kan Kristmas, Valentine asin Mother’s Day, dapat an mga pistang ini aro-aldaw. Pero arog kan kina-ugalian lalo na digdi sa Pilipinas an duwang magkasunod na pistang ini, Nobyembre 1 saka Nobyembre 2, pigkokomemorar sa paggiromdom kadtong nagtalikod na sa kinaban arog kan mga padanagt tang paryentes asin partidaryos.\nNgonyan na pandemya poon pa kan sarong taon an pistang mga gadan asin pistang mga kalag kabaliktaran lugod huli ta an mga tao prohibido na maglaog sa kamposanto, cementeryo, memorial parks maguin pampubliko, pribado o saderi kan mga simbahan.\nKumo mga sentimental an mga Pilipino na kadaklan mga Kristiyano asin Katoliko minadaguso sa pahingaluan kan saindang mahal sa buhay na nagharali na sa kinaban tanganing magdara nin burak, magsulo nin kandila asin magtiripon an pamilya sa pagiromdom kan saindang mga mahal sa buhay.\nAlagad ngonyan kun suarin an celebrasyon mayo man lugod tao sa kamposanto ta bawal sa pag-ibitar kan pag-urolakit kan corona virus na peligroso sa salud asin buhay kan mga tao.\nSa totoo lang antes kan Covid lockdown dakulaon na negosyo an duwang aldaw na kapistahan na ini kan mga gadan asin mga kalag.\nSa banwaan na Nabua ngani may mga telibong, may circus, may mga pakawat asin engrandeng karakanan o bangkete, magagayon an mga nitso, an iba ngani pormang barko palibhasa kadakul mga US Navy sailors an naghahali sa nasambit na banwaan.\nMaski sa mga cementeryo, maguin pampubliko asin pribado digdi sa Naga, sa Legazpi asin iba pang mga ciudades gulpihon ang mga tao na tiripon sa laog nin duwang aldaw asin bangui sa pagcelebrar kan relihiyosong celebrasyon.\nSa Eternal Garden ngani saka sa Santo Nino Memorial Park sa diyan sa barangay Balatas bako na lang mga Naguenyos an ipiglulubong kundi pati mga taga-ibang lugar na hararayo sa Naga arog kan Milaor, San Fernando, Magarao, may hali pa nganing Caramoan. Ngonyan sa pagboot kan gobyerno an pagdalaw lugod sa kamposanto itinutugot sana antes asin pakatapos kan okasyon, bako kan duwang aldaw na pista an paglinig kan mga nitso, pag-pintura asin an pagdalaw dai pwede sa petsa 1 asin petsa 2 kan Nobyermbre ta iyo yan an pigtudan kan tao na minadagsa sa mga kamposanto.\nMarhay/maraot an pangyayaring ini sa laog nin duwa nang taon ta an mga tao dapat kun nakakagiromdon kan saindang mahal sa buhay bako lang pistang mga gadan asin kalag kundo aro-aldaw maski pa bangui tanganing ipahiling an saindang pagkamoot asin pag-giromdom sa mga nagtaralikod na.\nGaro man lang Penafrancia Fiesta o pintakasi sa mga barangay, banwaan asin ciudad na tano man ta mahadok sana sa patron o patrona kun suarin kadakul nang tao na pwede man sa ordinaryong aldaw bako pang suru-suan asin nakapila an mga debotong mahadok sa mga imahen.\nDapat ngani an mga padi asin pastor na minamisa sana durante kan Todos Los Santos sa laog kan cementeryo dapat gibohon ining aro-aldaw bilang pag-opreser nin sakripisyo nin misa para sa mga mayo na.\nAn pistang mga gadan iyo an pista sa ibabaw kan kinaban para sa mga hawak na nag-untok nang maghangos asin mga binunyagan. An pistang mga kalag o Todos los Santos iyo an paggiromdom kan kalag asin espiritu kan mga mayo na na pangarugan an saindang marhay na naginibuhan kan sinda nabubuhay pa.\nAn laman nalalapa, uuludon asin maguiguin kabu-kabu alagad an espiritu o kalag na nagsuhay na sa laman nin tao dai ta aram kun sain maduman sa kalangitan, sa purgatoryo o sa imperno susog sa satuyang pagtubod o sa kahiwasan asin espasyong mayong katapusan maguin sa ibang planeta, sa ibang bituon o mawawalat digdi sa ibaba sa satuyang kapalibutan, sa kadagatan, sa mga kadlagan asin sa mga gapo asin kakahuyan maski sa mga ciudad na pwedeng nagmamasid sa mga nawalat digdi sa kinaban arog sa satuya mismo na buruhay pa.\nAn pinaka-importante na dai nungka niyato malingawan an satuyang mga magurang, mga apuon, mga tugang, asin iba pang singaki sa pagpusog kan pagkaminootan kan mga taong minukna kan satong Kagurangnan.\nBako magpara-iriwal, magbangayan lalo na ngonyan na panahon na harani na an eleksyon.


Poligono - Wikipedia\nManlainlain na klase nin mga poligono: (1) buka (daeng kasagkoran), (2) kapurohan sana (mayong laog), (3) sarado (igwa nin kapurohan asin laog), asin (4) poligonong minalbayo sa sadiri.\nSa heometriya, an poligono (Ingles: polygon) o poligon (Kastila: polígono; gikan sa Suanoy na Griyego: πολύγωνον polúgōnon, πολύς polús "kadakol" + γωνία gōnía "angulo") iyo sarong plano o plane na pigtatakdaan nin mga saradong kapurohan o sirkito na binibilog nin mga may limitasyong sekwensiya (sunod-sunod) kan mga tanos na linyang segmento (o nin saradong poligonal na kadena). An rehiyong plano, an kapurohan, o an parehas, pupuwedeng apudon na sarong poligono.\nAn mga segmentong poligonal na sirkito iyo inaapod na mga gilid (edge o side) asin an mga punto na nagsasabatan iyo inaapod na mga bertiko (vertex o corner). An interiyor (laog) iyo minsang inaapod na lawas. An n-gon iyo sarong poligono na may n na gilid. Halimbawa, an sarong triangulo iyo sarong 3-gon.\nAn simpleng poligono iyo saro kun sain an mga gilid iyo dae minabalyo. Harus, nagtatrabaho an mga matematiko sana sa simpleng poligon, asin tatawan ninda nin kahulogan an mga ini. Pwedeng minabalyo an sarong poligono sa saiyang sadiri sagkod makakahimo nin arug kan poligonong bitooon asin iba pang klase nin poligonong nakikipagsabatan sa sadiri.\nAn poligono iyo duwang-dimensyonal na halimbawa nin mas heneral na politopo (polytope) sa anuman na bilang nin mga dimensyon. Dakulon pang klase nin mga poligono sa manlainlain na mga katuyohan.\nAn Wikimedia Commons igwa nin medya dapit sa Mga poligono.\nWeisstein, Eric W. "Polygon". MathWorld.\nWhat Are Polyhedra?, kaiba an mga Griyegong Numerikal na Prepikso\nPolygons, types of polygons, and polygon properties, igwa nin inter-aktibong animasyon\nHow to draw monochrome orthogonal polygons on screens, ni Herbert Glarner\ncomp.graphics.algorithms Frequently Asked Questions, mga solusyon sa matematikong problem na minakalkula sa mga 2D asin 3D na poligono\nComparison of the different algorithms for Polygon Boolean operations, minakumpara sa mga kapabilidad, rikas, asin numerikal na kakusogan\nInterior angle sum of polygons: a general formula, Minatao nin sarong inter-aktibong imbestigasyong Java na nagpapahiwas sa interior angle sum formula para sa mga simpleng saradong poligono para ibali an mga crossed (complex) polygon\nPinaghugot gikan sa "https://bcl.wikipedia.org/w/index.php?title=Poligono&oldid=207565"\nHuring pigliwat an pahinang ini kan 20 Hunyo 2021, alas 12:55.


Kun ano an tibaad naaraman mo: “Kun talagang nagmamakolog an Dios sa mga tawo, hinale nia na kuta an karatan asin pagsakit sa kinaban. Asin dawa pa kun interesado sia sa mga tawo sa pangkagabsan, bako siang interesado sa nangyayari sa sakuya.”\nKun ano an itinotokdo kan Biblia: Bako si Jehova an dahelan nin karatan. (Santiago 1:13) Minsan ngani kaya niang haleon an karatan ano man na oras, tinotogotan niang mag-eksister ngonyan an maraot na sosyedad tanganing maresolberan an moral na mga isyu na pinalataw sa kapinonan kan kasaysayan nin tawo. Sa katapustapusi, mahiro sia para sa katawohan asin hahaleon nia an gabos na problema na ibinunga kan mga habo sa saiyang pamamahala.—Genesis 3:1-6; Isaias 65:17. *\nApuera sa pagmakolog nin Dios sa mga tawo sa pangkagabsan, ipinapaheling nia na interesado siang marhay sa sato bilang indibiduwal. Ipinapaheling kan Mateo 10:29-31 na inoobserbaran nia an mga detalye manongod sa sato na dawa kita dai nakakaaram: “Bakong ipinagpapabakal an duang dignos nin sarong centavo? asin ni saro sa sainda dai mahoholog sa daga, na dai maisihan kan saindong Ama. Alagad minsan gñani an magña bohok nin saindong payo nabibilang gabos. Kaya dai kamo matakot; kamo mahalaga pang gayo ki sa balakid na dignos.”\nKun paano makakatabang sa saimo an pakaaram kan katotoohan: Sa parate, rinarayoan niato an mga tawong maringis o daing pagmakolog. Bakong makangangalas na huli sa kaputikan na an Dios daing pagmakolog, hinahaboan nin dakol na tawo na mamidbid nanggad sia o minadolok sana sinda sa saiya kun sa heling ninda mayo na sindang ibang madodolokan. An pakaaram na talagang nagmamakolog an Dios na Jehova makakamotibar sa saimo na mawoton na orog pang makanood manongod sa saiya asin magin katood nia.\nHalimbawa, tibaad namimibi ka sa Dios alagad iniisip-isip mo kun baga dinadangog ka nia o sisimbagon ka. Sinisierto sa sato kan Biblia na pinapagdadanay kan “Naghihinaniog kan pamibi” na bukas sa gabos na panahon an linyang ini nin komunikasyon para sa mga minadolok sa saiya nin sinsero.—Salmo 65:2.\nDinadagka ka nin Dios na ‘ibugtak sa saiya an gabos mong kahaditan, huli ta sia nagmamakolog sa saimo.’ (1 Pedro 5:7) Makakasarig kita na sia nagmamakolog dawa kun may grabeng kasakitan, huling an saiyang Tataramon nagsasabi: “Harani an KAGURANGNAN sa mga nagmomondo; iliniligtas nia an mga nawaraan nin paglaom.”—Salmo 34:18, An Marahay na Bareta Biblia.\n^ par. 3 Para sa dugang pang impormasyon manongod sa kun taano ta tinotogotan nin Dios an pagsakit, helingon an kapitulo 11 kan librong Ano Man Nanggad an Itinotokdo kan Biblia?\nKun an Dios dai nagmamakolog, taano ta dinadagka nia kitang mamibi sa saiya?


1NEPHI TSAPTER 4\nGinadan ni Nephi si Laban na uyon sa kasugoan nin Kagurangnan asin kinua an mga laminang bulawan sa paagi nin pakana --- Ginusto ni Zoram na mag-iba na sana sa pamilya ni Lehi sa kaparangan.\nAsin ini nangyaring naglipas na ako nakipag-olay sa sakong mga tugang, na nagsasabi: Maduman giraray kita sa Jerusalem, asin kita magin totoo sa pagsunod kan mga isinugo nin Kagurangnan; ta hilnga baya, siya an mas labing makapangyarihan kesa gabos sa kinaban, asin paano nagin bakong makusog kesa ki Laban asin kan saiyang singkuwenta katao, iyo, o maski ngani sa sampulong kagatusan?\n2 Kaya magpasiring na kita duman; dapat kitang mas makusog arog ki Moises; ta siya totoo nanggad na nagtaram sa mga tubig nin Pulang Dagat asin sinda nagkabaranga digde asin duman, asin an satuyang mga ama nakabalyong naglalakaw sa marang daga gikan sa pagkabihag, asin an hukbo ni Paraoh na nagsusurunod sainda nagkaralamos sa tubig nin Pulang Dagat.\n3 Ngonian hilnga aram nindong totoo ini asin kamo man nagkakaaram ta sarong anghel an nagsabi sa saindo; ngonian, tadaw baya ta may duda pa kamo? Magduman na kita; an Kagurangnan kaya kitang iligtas, na arog kan sa satuyang mga ama, asin ta daogon si Laban, na arog kan mga taga-Ehipto.\n4 Ngonian kan ako magtaram kan mga tataramong ini, sinda may kaanggutan pa man, asin giraray padagos na nagugurumod-gumod; maski pa man, sinda nagsurunod man giraray sakuya sagkud na kami makaabot sa luwas kan mga pader nin Jerusalem.\n5 Asin banggi kaidto, asin sinda sakuyang pinapagtago sa luwas kan mga pader. Asin pagkatapos na sinda makapagtago na, ako, si Nephi, kuminamang palaog sa siyudad asin nagdiretso pasiring sa harong ni Laban.\n6 Asin ako pinag-antabayanan nin Espiritu, na sa pagpoon dae ko pa man ngani naaaraman pa an mga bagay na dapat kong gibohon.\n7 Maski arog kaidto, ako nagpadagos, asin habang ako parani na sa harong ni Laban may nahiling ako nin sarong tawo, asin siya nakahigda sa daga sa atubangan ko, ta siya nasa kaburatang gayo nin arak.\n8 Asin kan ako magrani saiya, nabisto kong siya si Laban.\n9 Asin namansayan ko an saiyang espada, asin sakong pigbunot sa sarongan kaini; asin an puluhan kaini gibo nin lansay na bulawan, asin an pagkagibo kaini pulido, asin sakong nahiling na an tarom kaini gibo nin pambihirang asero.\n10 Asin nangyari na ako pinirit kan Espiritu na dapat kong gadanon si Laban; alagad ako nagsasabi sa sakuyang puso: Maski noarin dae pa ako nakapagpabulos nin dugo nin tawo. Asin ako nag-aalangan asin minawot ko na dae ko siya gadanon.\n11 Asin an Espiritu nagsabi giraray sako: Uya an Kagurangnan ipinagtao siya sa saimong mga kamot. Iyo, asin aram ko man na minamawot niyang kuahon an sadire kong buhay; iyo asin habo niyang dangogon an mga kasugoan nin Kagurangnan; asin saiya man na Inaragaw an samuyang mga pagsasadire.\n12 Asin nangyari na an Espiritu nagsabi sako giraray: Gadana siya, ta an Kagurangnan tinao siya sa saimong mga kamot;\n13 Hilnga ginagadan nin Kagurangnan an mga mararaot tanganing magibo an saiyang mga banal na katuyuhan. Mas marhay na an sarong tawo magadan kesa an sarong nasyon padagos nang magluya asin mapara sa daeng kamanungdanan na paniniwala.\n14 Asin ngonian, kan ako, si Nephi, nakadangog sa mga tataramong ini, nagirumduman ko an mga tataramon nin Kagurangnan na sinabi niya sako sa kaparangan, na nagsasabi: Habang an saimong mga banhi nasusunod sa sakuyang kasugoan, sinda mag-uuswag sa dagang promise.\n15 Iyo, asin ako nag-isip na dae ninda kayang magsunod sa mga kasugoan nin Kagurangnan na uyon sa mga ley ni Moises, puwera sana kun nasa sainda an mga ley.\n16 Asin ako nag-aaram na an ley naka-ukit sa ibabaw kan mga laminang bronse.\n17 Asin giraray, ako nag-aaram na ipinagtao si Laban sa sakong mga kamot para sa kausang ini --- tanganing mapasakuya an mga rekords uyon sa saiyang kasugoan.\n18 Kun kaya, ako nagsunod sa boses kan Espiritu, asin kinaputan ko si Laban sa paagi kan saiyang mga buhok sa payo, asin tinigbas ko an saiyang payo na gamit an sadire niya mismong espada.\n19 Asin pagkatapos kong pinutol an saiyang payo kan sadire niyang espada; kinurua ko an mga bado ni Laban asin sinul-ot ko sa sakong hawak; iyo, maski an mga saradit na bagay; asin ibinugkos ko an saiyang baluti sa sakong habayan.\n20 Asin pagkatapos kong mahimo ini, nagduman ako sa kinamumugtakan kan kayamanan ni Laban. Asin kan ako pasiring na sa bugtakan-yaman ni Laban, uya, nahiling ko an katiwala ni Laban na may kapot kan mga susi kan tresoreriya. Asin sinugo ko siya sa boses ni Laban, na dapat siyang magsunod sako duman sa tresoreriya.\n21 Asin ako saiyang napagkamalan bilang an saiyang among, si Laban, ta saiyang nahiling an mga bado ko asin man an espada na nakasukbit sa sakong habayan.\n22 Asin siya nakipag-olay sakuya manungod sa mga gurang nin mga Judio, ta siya nag-aaram na an saiyang among, si Laban, nagluwas kan bangging idto na kairiba ninda.\n23 Asin ako nagtaram saiya na garo man sanang si Laban.\n24 Asin ako nagtaram saiya na sakuyang dadarahon an mga laminang bronse na may mga naka-ukit, sa atubang kan mga tugang kong gurang, na yaraon sa luwan kan mga dingding na pader.\n25 Asin ako man nagsabi saiya na magsunod sa sakuya.\n# posted by Unknown @ 4/03/2004 06:39:00 PM


Ano an Komperensya nin ESEAP?\nAn Komperensya nin ESEAP 2018 iyo an rehiyonal na komperensya para sa mga komunidad nin Wikimedia sa bilog na mga rehiyon nin ESEAP. An ESEAP nangangahulogan na East (Subangan asin) and South East Asia (Sur-subangan na Asya), and the Pacific (asin an Pasipiko).\nMakukua mo an mga impormasyon sa pahinang ini.\nIgwa nin iskolarsyip?\nIgwa asin 45 an tatawan mi nin kompletong tabang sa gabos na mga partisipante.\nSiisay an makakahagad nin iskolarsyip?\nAn mga Wikimedian sa Subangan asin Sur-subangan na Asya asin an Pasipiko iyo an makakabali sa komperensya nangurog na idtong mahihigos o igwang dakulang naitatabang sa ikakatalubo kan lokal na komunidad.\nMakakabali ako kun dai makakua nin iskolarsyip?\nDai. Igwa kami nin limitadong pinagkukuanan asin nag-aandam sa sarong sadit na komperensya. Nin huli kaiyan, kun boot mo nanggad na makaabot, simbagan an porma nin iskolarsyip asin minalaom kami na mapili ika kan komite.\nKaipohan ko daw nin bisa tanganing makaabot sa Indonesya?\nAn Indonesya saro sa mga nasyon bukas sa kinaban asin igwang polisiyang daing-bisa sa kadakol na mga nasyon. Hilinga an mapa sa ibaba.\nRetrieved from "https://meta.wikimedia.org/w/index.php?title=ESEAP_Conference_2018/FAQ/bcl&oldid=17701840"


ISYU SA HALANGKAW NA CRIME RATE SA NAGA Sinikwal kan City Hall, NCPO\nIsinikwal kan City Hall an pinaluwas na datus hali sa Crime Research and Analysis Center kan PNP Director for Investigation and Detection Management (DIDM) na an Ciudad nin Naga iyo an may pinakalangkaw na monthly crime rate sa enot na apat na bulan kan 2018 sa bilog na nasyon, huli ta mismo an general public an nakakaaram na mayo man nin mga heinous crime sa ciudad na ma-aalarma an publiko.\nIni an reaksyon ni Alcalde John Bongat sa pinaluwas na datus kan DIDM, alagad hahalaton niya an kopya kan report na pinadara sa Naga City Police Office hali sa Kampo Crame antes siya magtao nin dagdag na mga komento sa sinambit na isyu. Sinabi pa kan jefe ejecutivo sa pigsusumiter na listahan nin mga caso kan NCPO sa saindang regular na mga Peace and Order Council meeting nagbaba pa ngani an crime index sa ciudad gustong sabihon kaini mayo man nakakaalarma digdi kan pigsasabi kan Kampo Krame mala ngani matuninong an satong paz y orden. An dakul na mga caso sa ciudad mga aksidente sa vehiculo asin iba pang mga menor na caso alagad tutukaron man giraray sa POC meeting an isyu sa halangkaw na crime rate sa ciudad, sabi pa ni Bongat. Si Consejal Joselito Del Rosario pamayo kan Committee on Peace and Order sa Sangguniang Panlungsod nagsabi na posibleng may agenda an sinambit na pinaluwas na datus kan Kampo Crame nganing supogon an Ciudad nin Naga huli ta taga digdi si Bise Presidente Leni Robredo. Sa mga ginigibong regular na miting kan Peace and Order Council (POC) mayo man nin mga darakulang caso o heinous crime na pinapaabot kan Naga City Police Office envez mga caso sa trafico, crime against property, ilegal na droga mala ngani zero sa casong murder, sabi pa ni Del Rosario. Sinabi pa ni Del Rosario dapat ipaliwanag kan DIDM kun ano an saindang pigbasehan na formula na posibleng an NCPO iyo sana an nagsusunod sa pigsusumiter na monthly crime report sa Kampo Krame. Base sa DIDM igwang 273.83 average monthly crime rate poon kan bulan nin Enero hasta Abril 2018 sa Ciudad nin Naga na pigcoconsiderar iyo na an pinakalangkaw sa bilog na Filipinas. Segun sa pamayo kan Peace and Order Committee dapat aramon kan NCPO kun ano an pigbabasehan na formula kan DIDM huli ta alanganin an pinaluwas na impormasyon mantang an mga Nagueño na mismo an puedeng makataram na an Naga sarong matuninong na lugar. An Naga matuninong na ciudad kun icocompara sa ibang provincia sa Mindanao maging sa Metro Manila na dakul an pinapaluwas na mga bareta sa television asin periodico nin mga garadanan, robbery hold-up asin iba pang mga heinous crime alagad an Naga iyo an pigdeclara bilang may pinakalangkaw na crime rate sa nasyon kaya bakong makatutubod, sabi pa.\nIpinahayag man ni SPO2 Tobias Bongon, opisyal na parataram kan Naga City Police Office puedeng halangkaw an crime rate sa Naga mientras na pati na ngani iriwal nin mag-agom saindang pigre-report asin iba pang saradit na caso. Saiya pang sinabi na nagpaparababa ngani an crime volume digdi asin iyo na an pinakababa sa Bikol sa crime solution efficiency na nasa 55 por ciento. Kun babasehan ta an crime volume compara sa ibang ciudades na pigbasehan kan computation kan DIDM, an NCPO iyo an may pinakababang crime volume sa mga ciudades sa enterong Filipinas, sabi pa ni Bongon. An Ciudad nin Naga igwang populasyon na 202,802 compara sa Ciudad nin Quezon na inaabot na nin milyones an populasyon alagad an QC iyo an nangengenotan sa mga ciudades sa nasyon na may halangkaw na crime volume sa enterong Filipinas, sabi pa kan NCPO. Nagtutubod siya na tama an report kan Kampo Krame alagad kun sa isyu sa seguridad hababa an Naga. Sa saindang datus an casong reckless imprudence iyo an na-ngengenotan na caso asin nag-iikaduwa iyo an crime against property mayo man nin casong garadanan o heinous crime, kidnaping maging bank robbery. Boot sabihon si mga menor na caso posibleng pigbali sa halangkaw na crime rate sa Ciudad nin Naga. Si City Director P/Supt. Jonathan Panganiban kan NCPO na ferming dulag mag-atubang sa mga entrevista kan media, sinabi pa ni Bongon na ‘’proud pa an CD huli ta nagbaba an crime volume kan ciudad.’’ (dpaureus)


OPISYAL NA DEKLARASYON-1\nSa Kiisay Ini Puwedeng Maipanungod:\nAn pamprensang mga dispatsa na ipinagpadara para sa pulitikal na mga katuyuhan, gikan sa Salt Lake City, na mahiwas na ipinagpublisa, pasiring sa epekto na an Utah Commission, sa saindang dae pa sana nahaloy na report para sa Sekretaryo kan Panlaog, naghayag na an kadakol na pag-aagom padagos pa man na pinaggigibo asin may kuwarenta o mas pa kaining mga pag-aaragoman pinagkokontrata sa Utah magpoon pa kan nakaaging Hunyo o sa peryodo kan nakaaging taon, pati man sa mga pampublikong diskurso kan mga lideres nin Simbahan ipinagtutukdo, pinag-aagyat asin pinaghuhurot an padagos na pagpraktis kan poligamya---\nKun kaya, Ako, bilang Presidente kan An Simbahan ni Jesukristo nin Mga Banal sa Huring-aldaw, ngonyan minagibo, sa pinakasolemning manera, madeklara na ining mga akusasyon palso. Kami dae na nagtutukdo nin poligamya o an kadakol na pag-aagom, ni minatao nin permiso sa kiisay na persona tanganing maglaog sa kaugalian na ini, asin ako minapahimutik na mayong kuwarenta o anuman na ibang bilang nin kadakol na pag-aagom na pinaggibo sa laog kan peryodo an pinaggigibo sa laog kan samuyang mga templo o sa iba man na lugar sa Teritoryo.\nSarong kaso an pinagreport, na kun saen an mga partido naghayag na an kasal pinaghimo sa laog kan Harong nin Pamanang Regalo, sa Salt Lake City, kan tagsibol nin 1889, pero ako daeng pagkakaaram kun siirisay an naggibo kan seremonya; anuman an naginibohan sa bagay na ini nangyari na mayo sa sakuyang kaaraman. Bilang kosekwensiya kaining ipinagpahayag sa Harong nin Pamanang Regalo, sa paagi kan sakuyang instruksiyon, pinagaba nin daeng paghaloy.\nHabang nangyayari na an mga batas pinagpasar na kan Kongreso na nagbabawal sa kadakol na pag-aagom, na an mga batas na ini ipinagpahayag na konstitusyunal kan korte nin huring sandigan, Ako, ngonyan minadeklara kan sakuyang intensiyon na magpasa-irarom kaining mga batas, asin gamiton an sakuyang impluwensiya sa mga miyembro kan Simbahan na kun saen ako an namamayo na sinda magsunod man kaini.\nMayo sa sakuyang mga katukdoan sa Simbahan o sa sainda na sakuyang mga kairibahan, sa laog kan peryodong nasambit, na mapuwedeng matanos na maipagkahulugan na nag-aagyat o naghuhurot nin poligamya; asin kunsoarin na siisay na Elder kan Simbahan an naggamit kan lengguwahe na minaluwas na nagpapahayag nin anuman kaining katukdoan, siya tulos na pinagsaway. Asin ngonyan ako publikong minadeklara na an sakuyang hulit sa Mga Banal sa Huring-aldaw iyo na maglikay gikan sa pakikipagkontrata nin anuman na kasal na ipinagpangalad kan batas nin kadagaan.\nPresidente kan An Simbahan ni Jesukristo nin Mga Banal sa Huring-aldaw\nSi Presidente Lorenzo Snow nagpahayag kan mga minasunod:\n“Ako mina-agyat na, bilang pagbisto ki Wilford Woodruff na Presidente kan An Simbahan ni Jesukristo nin Mga Banal sa Huring-aldaw, iyo an solong tawo sana sa kinaban sa presenteng panahon na nagkakapot nin mga susi kan mga pagseselyong ordinansa, samuya siyang pinagkokonsiderang bilog na may awtoridad sa birtud kan saiyang posisyon na magtao nin Manipesto na pinagbasa sa satuyang pagdangog, na pinagpetsahan nin Septyembre 24, 1890, asin ta bilang sarong Simbahan na yaon sa Heneral an Kumperensiya na nag-asembliya, kami mina-akseptar kan saiyang deklarasyon mapanungod sa kadakol na mga pag-aagom bilang awtoritatibo asin may kakusganan.”\nAn boto sa pagsustine kan nasambit sa ibabaw na kaagyatan uyon na pinagkasararoan.\nSalt Lake City, Utah, Oktubre 6, 1890.\nMGA SALIK GIKAN SA TOLONG MGA PAGTATARAM NI PRESIDENTE WILDFORD WOODRUFF MAPANUNGOD SA MANIPESTO\nAn Kagurangnan dae nanggad magtutugot sako o sa kiisay na ibang tawo na magtitindog bilang Presidente kaining Simbahan na magpangenot saindo sa kawarakan. Ini mayo sa laog kan programa. Ini mayo sa kaisipan nin Diyos. Kun ako may isip na gibohon ini, an Kagurangnan an magpapahale sako paluwas sa sakuyang kinamugtakan, asin ta Saiya iyo ini san gigibohon sa arin man na ibang tawo na may kaisipan na magpangenot sa mga kaarakian nin mga tawo sa kawarakan gikan sa mga orakulo nin Diyos asin gikan sa saindang katungkulan. (Saisenta asin uno na Kabangaan-taon na Heneral na Kumperensiya kan Simbahan, Lunes, Oktubre 6, 1890, Salt Lake City, Utah. Pinagreport sa Deseret Evening News, Oktubore 11, 1890, p. 2)\nIni mayong halaga kun siisay baya an mabubuhay asin siisay an magagadan, o siisay an pinag-apudan na magpamayo kaining Simbahan, sainda dapat na pagpamayuhan ini sa paagi kan inspirasyon nin Makakamhan na Diyos. Kun dae ninda paggigibohon sa arog kaining paagi, dae ninda maggigibo nanggad an gabos na ini...\nAko nagkaigwa nin nagkapirang mga huring kapahayagan, asin mga grate ka-importante an mga ini para sakuya, asin ako magsasabi saindo kun ano an pinagsabi nin Kagurangnan sako. Tuguti na darahon ko an saindong mga kaisipan sa pinagterminong an manipesto...\nAn Kagurangnan nagsabi sako na hapoton an Mga Banal sa Huring-aldaw nin sarong kahaputan, asin Siya nagsabi man sako na kun sinda magdadangog sa kun ano an sakong pagsabihon sainda asin simbagon an kahaputan na ipaghaya sainda, sa paagi kan Espiritu asin kapangyarihan nin Diyos, sinda magsisimbag nin parareho, asin sinda magtutubod nin parareho sa pagpahalaga kaining mga bagay.\nAn kahaputan iyo ini: Arin baya an mas madunong na kurso para sa Mga Banal sa Huring-aldaw na paggigibohon--- an pagpadagos sa kaisipan na pag-uugalion an kadakol na pag-aagom, na may batas an nasyon laban kaini asin yaon sa pagkokontra kan saisenta milyones na mga katawohan, asin sa halaga nin kumpiskasyon asin pagkawara kan gabos na mga Templo, asin sa pagpapauntok kan gabos na mga ordinansa sa laog kaini, pareho para sa mga buhay asin mga gadan, asin an pagkakulong kan Enot na Panguluhan asin Dose asin mga pamayo kan mga pamilya nin Simbahan, asin an kumpiskasyon kan personal na propriyedad nin mga katawohan (na gabos baya sa saindang mga sadire dapat na mag-uuntok na sa kaugalian); o, pagkatapos na gibohon asin tugutan kun ano an igwa kita sa paagi kan satuyang pagpapadagos kaining prinsipyo na pagpauntok sa kaugalian asin magpasa-irarom sa batas, asin sa paagi kan paggigibo na pagpabayaan an mga Propeta, Apostoles asin mga ama sa harong, na tangani baya sinda makapagtukdo sa mga katawohan asin atendiran an saindang mga katungkulan sa Simbahan, asin man pabayaan an mga Templo na yaon sa mga kamot nin mga banal, na tangani baya saindang ma-atendiran an mga ordinansa kan Ebanghelyo, pareho para sa mga buhay asin mga gadan?\nAn Kagurangnan ipinagpahiling sako sa paagi nin bisyon asin kapahayagan an eksakto na kun ano baya an mangyayari kun kita dae nag-untok kaining kaugalian. Kun kita dae nag-untok kaini, kamo kuta na dae makakapaggamit... arinman na mga tawo sa laog kaining templo sa Logan; nin huli ta an gabos na mga ordinansa pagpapauntokon sa kabilogan kan kadagaan nin Sion. Kalilibongan iyo an maghahade sa bilog nin Israel, asin kadakulon na mga kalalakehan an paghihimoon na mga prisonero. An kapahamakan na ini kuta na maabot sa bilog na Simbahan, asin kita kuta na mapipiritan na dapat pagpapauntokon an kaugalian. Ngonyan, an kahaputan iyo ini, kumbaya ini pagpapauntukon sa arog kaining manera, o sa paagi na an Kagurangnan iyo an nagmanipesto sa satuya, asin pabayaan ta na an satuyang mga Propeta asin mga Apostoles asin mga ama na libreng mga tawo, asin an mga templo yaon sa mga kamot nin mga katawohan, na tangani baya na an mga gadan mapuwedeng magkaturubos. Sarong dakulaon nang bilang an yaon sa sa laog kan kulungang harong sa espiritung kinaban kaining mga katawohan, asin an mga gibong ini magpapadagos o mag-untok? Iyo ini an kahaputan na sakuyang ipinaglatag sa atubangan nin Mga Banal sa Huring-aldaw. Kamo an maghusga para sa sadire nindo. Ako gusto na pagsimbagon nindo ini para sa saindong mga sadire. Ako dae magsisimbag kaini; pero ako nagsasabi sa saindo kaini na iyo ini an eksaktong kondisyon satuya bilang sarong katawohan na paglalaogan kun dae baya kita nagpili sa kursong ini na yaon kita.\nAko nakahiling na eksakto na kun ano baya an maabot na mangyayari kun mayo talagang bagay na pinaggibo. Ako nagkaigwa na kaining espiritu sa sako sa laog nin halawig na panahon. Pero ako gustong magsagi kaini: Ako kuta na nagtugot na an gabos na mga templo magkawarara sa satuyang mga kamot; ako kuta na nagpasiring na sa laog kan prisohan mismo, asin nagtugot na an lambang ibang tawo maglaog man duman, ta kun bako sana an Diyos nin kalangitan an nagsugo sako na gibohon an bagay na dapat kong gibohon; asin kunsoaring na an oras nag-abot na Ako pinagsurong gibohon idto, ini nagin bilog na malinawon sako. Ako nagdulok sa atubangan nin Kagurangnan, asin ako nagsurat kun ano an pinagsabi sako nin Kagurangnan na ipagsurat...\nAko magwalat kaini sa saindo, para kamo mag-isip asin magkonsidera. An Kagurangnan kaiba niyato sa trabaho. (Cache Stake Conference, Logan, Utah, Sunday, Nobyembre 1, 1891. Pinagreport sa Deseret Weekly, Nobyembre 14, 1891.)\nNgonyan ako magsasabi sa saindo na kun ano an ipinagmanipesto sako asin kun ano an pinaghimo kan Ake nin Diyos sa bagay na ini... An gabos na ining mga bagay kuta na pinagtugutan na mangyaring mag-abot, habang an Diyos na Makakamhan nabubuhay, ta kun bako sana sa manipestong idto na ipinagtao. Kun kaya, an Ake nin Diyos nakamate na ipagpaabot an bagay na ini sa Simbahan asin sa mundo para sa mga katuyuhan kan saiyang sadireng kaisipan. An Kagurangnan nagdekreto sa pag-establisa kan Sion. Siya nagdekreto na tapuson ining templo. Siya nagdekreto na an kaligtasan kan mga buhay asin mga gadan dapat ipagtao sa mga bukid-bukid kan mga kabukidan. Asin an Makakamhan na Diyos nagdekreto na an Diyablo dae dapat na makapag-olang kaini. Kun saindong masabutan ini, iyo iyan an susi kaini. (Gikan sa diskurso sa ika-anom na sesyon sa pagdudulot kan Salt Lake Temple, Abril 1893. Surat-lapida kan Pagdudulot na Serbisyo, Mga Arkiba, Simbahang Historikong Departamento, Salt Lake City, Utah.)\nOPISYAL NA DEKLARASYON-2\nKan Septyembre 30, 1978, sa ika-148 Kabangaang-taon an Heneral na Kumperensiya kan An Simbahan ni Jesukristo nin Mga Banal sa Huring-Aldaw, an mga minasunod pinagpresentar ni Presidente N. Eldon Tanner, Enot na Tagapayo sa Enot na Panguluhan kan Simbahan:\nKan amay sa Hunyo kaining taon, an Enot na Panguluhan nagpahayag na may sarong kapahayagan an naresibe ni Presidente Spencer W. Kimball na magtatao nin pagkasaserdote asin mga biyaya kan templo sa gabos na mga maninigong lalake na miyembro kan Simbahan. Si Presidente Kimball naghagad na ako an magpaabot sa kumperensiya na pagkatapos na saiyang maresibe ining kapahayagan, na nag-abot saiya pagkatapos nin halawigon na meditasyon asin pangadyeon sa laog kan sagradong mga kuwarto kan banal na templo, saiyang pinagpresentar ini sa saiyang mga tagapayo, na nag-akseptar kaini asin nag-aprubar kaini. Ini sunod na pinagpresentar sa Korum kan Doseng Apostoles, na nagkasararong pag-aprubaran ini, asin kasunod na pinagpresentar sa gabos na ibang Heneral na mga Awtoridad, na iyo man an nag-aprubar kaini na nagkasararo.\nSi Presidente Kimball naghagad na ako ngonyan an magbasa kaining surat:\nHunyo 8, 1978\nSa Gabos na Heneral asin local na pagkasaserdoteng mga opisyales kan An Simbahan ni Jesukristo nin Mga Banal sa Huring-aldaw sa bilog na mundo:\nNamomotan kong mga Katugangan:\nHabang satuyang nasasaksihan an paglawig kan trabaho nin Kagurangnan sa bilog na kinaban, kita nagpapasalamat na an mga katawohan nin kadakol na mga nasyon nagsimbag sa mensahe kan pinagbalik-liwat na ebanghelyo, asin nag-ayon sa Simbahan na padagos na nagdadagdag an mga bilang. Ini, bilang balik, an nakapagtaong inspirasyon satuya na may sarong pagmamawot na ipagtao sa lambang maninigong miyembro kan Simbahan an gabos na mga pribilihiyo asin mga biyaya na an ebanghelyo an naghahaya.\nBilang muklat sa mga promisang pinaghimo kan mga propeta asin presidente kan Simbahan na nagka-erenot satuya sa panahong nakalipas na, yaon sa eternal na plano nin Diyos, an gabos niyatong mga katugangan na maninigo puwedeng magresibe kan pagkasaserdote, asin magsasaksi sa bilog na katapatan ninda na kun saen an pagkasaserdote ipinagpangalad pa, kami nagpangako nin halawig asin maigot na naghangad kaini, an satuyang matapat na mga katugangan, naggagastos nin kadakol na mga oras sa laog kan Upper Room kan Templo na naghahagad sa Kagurangnan para sa banal na paggiya.\nSiya nakadangog kan satuyang mga pangadyeon, asin sa paagi nin kapahayagan nagkumpirma na an haloy nang pinagpromisang aldaw nag-abot na kunsoarin na an lambang matapat, maninigong lalake sa laog kan Simbahan puwedeng magresibe kan banal na pagkasaserdote, na igwang kapangyarihan na ipag-ehersisyo ining banal na awtoridad, asin pagtamasaon kan saiyang mga namomotang pamilya an lambang biyaya na nagbubulos gikan kaini, kaiba na an mga biyaya kan templo. Uyon pa kaini, an gabos na maninigong lalake na mga miyembro kan Simbahan mapuwedeng pag-ordinahan nin pagkasaserdote na dae pinaghihiling an rasa o kolor. Mga lideres nin pagkasaserdote pinag-instruksiyunan na sunudon an palisiya na maingat na pagkaolayon an gabos na mga kandidato para sa ordinasyon sa arinman sa Aaroniko o sa Melchizedekong Pagkasaserdote tanganing maipaseguro na sinda manigo sa estabilisadong mga estandarte para sa pagkamanigo.\nKami minadeklara na may kalinawan nin isip na an Kagurangnan ngonyan naghimong maipagpaaram an saiyang kagustuhan para sa biyaya kan gabos niyang mga kaarakian sa bilong na kinaban na maghihinanyog kan boses nin saiyang awtorisadong mga surugoon, asin prepararon an saindang mga sadire na magresibe nin lambang biyaya kan ebanghelyo.\nMakatotohanan na para saindo,\nAn Enot na Panguluhan\nPinagbibisto si Spencer W. Kimball bilang an propeta, tagakita, asin tagapagpahayag, asin presidente kan An Simbahan ni Jesukristo nin Mga Banal sa Huring-aldaw, ini pinagtutulod na kita bilang sarong konstituwenteng asembliya mina-akseptar kaining kapahayagan bilang tataramon asin kagustuhan nin Kagurangnan. Gabos na pabor tabi mag-uyon sa paagi kan pag-itaas kan saiyang toong kamot. An siisay na makontra sa paagi nin kaparehong senyal.\nAn boto sa pagsustine kan nasambit na kaagyatan yaon sa nagkasararong pag-uyon.’\nSalt Lake City, Utah, Septyembre 30, 1978.\nposted by Gil Gregorio at 2:03 PM


(1926-06-01)Hunyo 1, 1926\nPlantilya:Petsa nin kagadanan asin edad\nPagpakangana sa barbiturate\nSi Marilyn Monroe (pinangaki bilang si Norma Jeane Mortenson; minundag kan Hunyo 1, 1926 asin nagadan kan Agosto 5, 1962) sarong Amerikanang artista, modelo, asin parakanta. Sikat sa pag ganap nin mga karakter bilang "blonde bombshell" siya an saro sa nagin pinakasikat na sex symbol kan 1950s. Dawa pa ngani sa laog sana kan sarong dekada siya nagin top-billed na artista, uminabot sa $200 an kinita kan saiyang mga pelikula hanggan kan kagadanan niya kan 1962 (katumbas nin $2 billion kan taon 2018). Makalihis an haros kabangang sentenaryo, padagos siyang nagigin sikat na imahen sa popular culture.\nSi Monroe pinangaki asin nagdakula sa Los Angeles, kun sain kadakli sa pagkaaki niya nagpirmi siya sa mga foster homes asin orphanage dangan nag agom sa hoben na edad na 16. Mantang nagtatrabaho sa sarong radioplane factory kan 1944 bilang parte kan espwerso sa pakikigera, siya pinamidbid sa sarong potograpo hali sa First Motion Picture Unit asin digdi niya pinunan an saiyang pin-up modeling na karera. An trabaho niyang ini nagdara saiya sa mga halipot na kontratang pampelikula sa Twentieth Century-Fox (1946–1947) asin Columbia Pictures (1948). Pakalihis nin mga sadit na mga parte sa pelikula, siya nagpirma nin bagong kontrata sa Fox kan 1951. Sa laog kan duwang taon, nagi siyang mas sikat na artista asin nag ganap sa nagkakapirang pampangising mga pelikula, kairiba igdi an As Young as You Feel asin [./https://en.wikipedia.org/wiki/Monkey_Business_(1952_film) Monkey Business], asin sa drama man an Clash by Night asin Don't Bother to Knock. Nag atubang si Monroe nin mga iskandalo matapos na mabalangibog na siya nagmodelo nin huba tangani na siya magin sikat, alagad imbes na makaraot sa saiyang karera an mga huring huding na ini, mas luminangkaw an interes saiya para sa mga pelikula.\nKan mag abot an taon na 1953, si Monroe saro na sa pinakapatok sa takilya sa bilog kan mga Hollywood Stars. Nagka-igwa siya nin dakulang pag ganap sa noir film na [./https://en.wikipedia.org/wiki/Niagara_(film) Niagara], nagtaong pokus sa saiyang sex appeal. An mga komedyang Gentlemen Prefer Blondes asin How to Marry a Millionaire, nagtao saiya nin imahen na "dumb blonde". Sa parehong taon, an saiyang mga litrato ginamit bilang centerfold asin pantakop sa inot na tomo kan panlalaking magasin na Playboy. Dawa pa ngani nagkaigwa siya nin signipikanteng lugar sa pagkahaman kan saiyang pampublikong imahen sa kalabaan kan saiyang karera, diskumpyado siya huli ta siya ginbong typecast asin dai tultol na napapaswelduhan kan mga istudyo. Sa halipot sana man na panahon, siya pigsuspinde kan taon 1954 huli sa dai niya pag ako sa sarong proyektong pelikula. Alagad pakalihis kaini, nagin matrayumpo an saiyang karera huli sa pelikulang The Seven Year Itch (1955).\nKan an itstudyo nagduduwa-duwa pa nanggag na baguhan an kontrata ni Monroe, pigmukna niya an sadiri niyang production company kan 1954 asin nginaranan niya ining Marilyn Monroe Productions (MMP). Digdi niya pigpunan an pag aadal man nin method acting sa Actors Studio. Kan katapusan kan 1955, tinawan siya kan Fox nin panibagong kontrata, na nagtao man saiya nin mas dakulang kontrol asin mas ngana na sweldo. Siya nag ganap sa pelikulang Bus Stop (1956) asin sa primerong independyenteng produksyon kan MMP na The Prince and the Showgirl (1957). Ginanahan ni Monroe an Golden Globe for Best Actress sa saiyang pag ganap sa Some Like It Hot (1959), na nagin kritikal asin matrayumpo sa komersyal na aspeto. An huri sa saiyang pelikula iyo an drama na igwang titulong The Misfits (1961).\nAn bako gayong magayon na pribadong buhay ni Monroe nagtao saiya nin dakulang atensyon. Siya nagkaigwa nin mga problema siring sa substance abuse, depression, asin anxiety. An saiyang panduwa asin pantulong pag-agom, sa retiradong baseball star na si Joe DiMaggio asin sa playwright na si Arthur Miller, naisapubliko nin ngana-ngana, asin parehong natapos sa dibursyo. Kan Agosto 5, 1962, siya nagadan sa edad na 36 huli sa pagpapakangana sa barbiturates sa saiyang residensya sa Los Angeles. Dawa pa ngani sinasabi na kinua ni Monroe an sadiri niyang buhay, igwa nin nagkakapirang conspiracy theories na nagkaharaman kaining mga nakaaging dekada pakalihis kan saiyang pagkagadan.\nKinua sa "https://bcl.wikipedia.org/w/index.php?title=Marilyn_Monroe&oldid=183682"\nHuring binago an pahinang ini kaitong 2 Agosto 2019, alas 17:55.


Brig. Gen. Bustamante pinakahalipot na RD sa Bicol\nSi Brig. Gen. Bartolome Bustamante, napadali na maribayan bilang regional director kan Philippine National Police (PNP) sa Bicol na nag-pitong bulan asin duwang semana kan ribayan ni Brig. Gen. Jonel Estomo sa ginibong simpleng turn-over ceremony sa Camp Semion Ola, Ciudad nin Legazpi kan Abril 26.\nSi mga nakaaging regional director naglalawig sa duwang taon na maximum asin igwa man nagdurar sana nin sarong taon mantang si Bustamante inabot nin pitong bulan alagad an Camp Crame mayo man tinaong dahilan.\nPiglinaw ni P/Major Malou Calubaquib, opisyal na parapahayag kan Bicol PNP na normal sa saindang organisasyon na ano man na oras puedeng ma-relieved sa posisyon asin idestino sa ibang lugar.\nMayong naheheling na causa o dahilan nganing ma-relieved nin amay si Bustamante asin an saiyang bagong posisyon sa Camp Crame bilang Chief of the Directorate for Human Resource Doctrine, sarong promosyon, sabi pa kan Camp Semion Ola.\nSa ginibong turn-over ceremony nagpahayag nin dakulang pasasalamat si Estomo ki PNP Chief Director General Devold Sinas nganing matawan nin mas halangkaw na posisyon.\nSinda Bustamante asin Estomo kabale sa sampolong mga opisyal na inukag ni Sinas.\nAn seremonya naging simple sana asin limitado an inbitadong mga visita huli kan coronavirus disease.\nAn bagong RD kan Camp Semion Ola nag-graduar sa Philippine Military Academy Class 1992, dating nadestino bilang director kan Anti-kidnapping Group (AKG). Kabale sa saiyang acomplisimiento iyo an pagkaka-resolver kan mga caso sa kidnapping asin pagkaka-arestar sa 146 na mga suspechado puon kan 2020 hasta sa saiyang ultimong aldaw antes nadestino sa Bicol, dating provincial director kan provincia nin Camarines Norte asin limang taon sa CIDG National Headquarter.\nSa isyu sa pagbabalasa nin mga provincial director an bagong liderato kan Bicol PNP nagpahayag na magdedefende sa performance kun sinda dapat ibalyong posisyon. (DPAureus)


BusinessWorld - Wikipedia\nAn BusinessWorld sarong aldawan na peryodikong pangnegosyo minukna ni Raul Locsin. An pinu'nan kaini iyo an "Business Day" na tinogdas niya kan 1967 alagad nagsara pakalihis nin 20 anyos huli sa problema sa mga trabahador kaini. Saiyang pinadagos kan Hulyo, 1987 alagad sa pangaran nang "BusinessWorld" kun saen an mga empleyado kahiras na sa pagrorogaring kan peryodiko.\nSinasabing an peryodikong ini napalaen huli ta natanom niya an pusog na imahe bilang sarong peryodiko na higot na sinusunod an estandarte nin pagkamatanos, kredibilidad asin integridad, mga prinsipyo na pinangatamanan na gayo kan kagtogdas kaini, si dainang Raul Locsin, na an saiyang pagkapropesyonal asin integridad nagrayo' saiya sa mga daing kadatahan na diringkilan asin sa salang paggamit kan poder kan print media orog na sa personal na katuyohan o pagbalos. \nAn dating pamayo kaini asin kagtogdas, si Raul Locsin, malinaw asin higot nanggad na habong ikompromiso an integridad editoryal kan saiyang papel asin an mga advertiser kaini dai tinutugot na magkiyaw'kiyaw sa kiling o sa napapalaman kan mga bareta, mga bagay na nagtaong timbang sa peryodiko sa lawig kan saiyang pagpupublikar.\nPinaghugot gikan sa "https://bcl.wikipedia.org/w/index.php?title=BusinessWorld&oldid=155581"\nMga peryodiko nasyonal pinalalagda' sa Filipinas\nMga peryodiko pinalalagda' sa Metro Manila\nIning pahina huring pinagbago kan 5 Hulyo 2015, alas 05:21.


Filipos 2 | Bibliya Online | New World Translation\nKapakumbabaan bilang Kristiyano (1-4)\nKapakumbabaan ni Cristo asin an paglangkaw sa saiya (5-11)\nPadagos kamong maghinguwa para sa saindong kaligtasan (12-18)\nNagliliwanag bilang mga ilaw (15)\nPagsugo ki Timoteo asin Epafrodito (19-30)\n2 Kun siring, mantang pinapakusog nindo an lambang saro bilang mga kasaro ni Cristo, mantang rinaranga nindo an lambang saro nin huli sa pagkamuot, mantang nagmamakulog kamo sa lambang saro, mantang yaon an pagpadaba asin pagmalasakit sa tahaw nindo, 2 gibuhon nindong lubos an sakuyang kaugmahan paagi sa pagkaigwa nin magkakaparehong kaisipan asin nin pagkamuot sa lambang saro, na may lubos na pagkauruyon asin may saro sanang pag-iisip. 3 Likayan nindo an paggibo nin ano man na bagay dahil sa hilig na makipagdaugan o dahil sa pagigin mapagpaimportante sa sadiri, kundi may kapakumbabaan nindong ibilang an iba na mas urog kisa saindo, 4 mantang tinatawan nindo nin atensiyon bako sana an sadiri nindong kapakanan, kundi an kapakanan man kan iba. 5 Papagdanayon nindo an arog kaining kaisipan na yaon man ki Cristo Jesus, 6 na maski ngani kaagid siya nin Diyos, dai lamang siya nag-isip na agawon an posisyon nin Diyos, an buot sabihon, na magin kapantay siya nin Diyos. 7 Dai, kundi isinuko niya an gabos na yaon sa saiya saka nagpakang-uripon siya asin nagin sarong tawo.* 8 Labi pa diyan, kan dumatong siya bilang tawo, nagpakumbaba siya asin nagin masinunod sagkod sa kagadanan, iyo, kagadanan sa hariging pasakitan.* 9 Sa mismong dahilan na ini, ibinugtak siya nin Diyos sa sarong mas halangkaw na posisyon asin may kabuutan na itinao sa saiya an ngaran na mas urog kisa sa gabos na iba pang ngaran, 10 tanganing sa ngaran ni Jesus magluhod an gabos na tuhod—idtong mga nasa langit asin idtong mga nasa daga saka idtong mga nasa irarom kan daga— 11 asin an gabos na dila hayag na magmidbid na si Jesu-Cristo an Kagurangnan para sa kamurawayan nin Diyos na Ama. 12 Kun siring, mga namumutan, kun paanong pirmi kamong nagin masinunod, bako sanang kan yaon ako kundi urog na nanggad ngunyan na mayo ako, padagos kamong maghinguwa para sa saindong kaligtasan, na ipinapahiling an hararom na paggalang asin pagkatakot. 13 Huli ta an Diyos, kauyon kan saiyang kagustuhan, iyo an nagpapakusog sa saindo, na tinatawan kamo kan pagmawot saka kan kakayahan na gumibo. 14 Padagos nindong gibuhon an gabos na bagay na mayo nin paggumod-gumod asin pagdiriskutiran, 15 tanganing kamo magin daing katuyawan asin dalisay an puso, mga aki nin Diyos na mayong digta mantang napapalibutan nin sarong maraot asin makasalan na henerasyon, na sa tahaw ninda kamo nagliliwanag bilang mga ilaw sa kinaban, 16 na nangangapot nin higot sa mensahe nin buhay. Sa siring magkakaigwa ako nin dahilan na mag-ugma sa aldaw ni Cristo, huling aram ko na dai nasayang an sakuyang pagdalagan o pagpapagal. 17 Alagad maski pa kun garo ibinububo ako, na siring sa dulot na inumon, sa atang na may koneksiyon sa banal na paglilingkod kun sain giniyahan kamo kan saindong pagtubod, naggagaya-gaya ako asin nakikiugma sa saindo gabos. 18 Sa kaparehong paagi, kamo man dapat na maggaya-gaya asin makiugma sa sako. 19 Ngunyan, kun bubuuton kan Kagurangnan na Jesus, gusto kong padiyanon sa saindo si Timoteo sa madaling panahon, tanganing mapakusog ako pag makabareta ako manungod sa saindo. 20 Mayo na kaya akong iba digdi na may kapareho niyang sabuot, na tunay na magmamakulog sa saindo. 21 Gabos sinda sadiring kapakanan an pig-iinot, bako an para ki Jesu-Cristo. 22 Pero siya, aram nindo kun paano niya napatunayan an saiyang sadiri, na siring sa sarong aking kaiba kan saiyang ama nagpauripon siyang kaiba ko sa pagpalakop kan maugmang bareta. 23 Kaya, siya an buot kong tulos na padiyanon oras na mahiling ko na kun ano an mangyayari sa sako. 24 May kumpiyansa nanggad ako na, kun bubuuton kan Kagurangnan, ako mismo madiyan man sa saindo sa dai na mahahaloy. 25 Alagad ngunyan iniisip kong kaipuhan kong padiyanon sa saindo si Epafrodito, na sakuyang tugang saka kapwa trabahador asin kapwa suldados, asin saindong representante saka personal na tagaasikaso kan pangangaipo ko, 26 huling minamawot niya nanggad na mahiling kamo gabos asin huling munduon siya dahil nabaretaan nindong nagkahilang siya. 27 An totoo, talagang nagkahilang siya na haros magagadan na; alagad nahirak an Diyos sa saiya, sa katunayan, bako lang sa saiya kundi sa sako man, tanganing dai man magin sunod-sunod an sakuyang kamunduan. 28 Kaya ngani papadiyanon ko siya sa pinakamadaling panahon na mapupuwede, tanganing pag nahiling nindo siya magin maugma na giraray kamo asin ako man dai nang gayo mahahadit. 29 Kaya maugma nindo siyang akuon siring sa napagkatudan nindong pag-ako sa mga parasunod kan Kagurangnan, asin padagos nindong pahalagahan an mga tugang na arog niya, 30 huli ta dikit pa siyang magadan alang-alang sa gibuhon kan Cristo,* na isinasapeligro an saiyang buhay* tangani sanang personal na tumabang sa sako na dai nindo magibo dahil mayo kamo digdi.\n^ Sa literal, “nagin siring sa mga tawo.”\n^ O posibleng “Kagurangnan.”


Kun dai uyon digdi si Presidente Rodrigo Duterte dai man makacontra an ahencia bilang siya an pamayo kan nasyon, alagad an pag-enmienda kan ley kinakaipuhan asin magdedepende sa opinyon legal kan sarong abogado.\nIni an mga pahayag ni DepEd regional director Guilbert Sadsad sa media kasunod kan naging pahayag ni Presidente Duterte sa television na magiging ‘‘useless’’ sana an burokasan nin klase sa Agosto 24 kun mayo pang na-iimbentong bakuna contra sa coronavirus disease (Covid-19).\nAn mawot mangyari kan pamayo kan nasyon na seguradohon an salud kan mga estudiantes laban sa salud alagad kun yaon pa an health crisis huli sa Covid 19 dai siya uyon na gibohon na an burokasan nin klase sa Agusto 24 para sa school year 2020-2021.\nSinabi pa kan DepEd Bicol an mangyayari kaini dakul na mga kaakian an masasayang an saindang panahon sagcod na maubos an taon sa pagkarawat sa kalye o tinampo magiging standby sayang si saindang pig-adalan kan nagtalikod na school year.\nSa programa kan DepEd, iimplementar an social distancing asin kun may estudiantes sa classrooms lilimitaran sana sa veinte mantang si iba sa paagi kan virtual learning.\nDai na mangyayari an ‘‘face-to-face learning’’ nganing makalikay sa virus alagad kabale sa planong iimplementar iyo an homeschooling, online classes asin iba pang learning delivery options.\nAn problema kan DepEd si mga estudiantes na mayong kakayahan an saindang mga magurang na makabakal nin gadget na kaipuhan pa digdi an internet connection.\nDawa nagpahayag si Duterte na ‘‘useless’’ an burokasan nin klase sa Agosto 24 alagad an DepEd masikad na kan saindang enrollment period puon sa Lunes, Hunyo 1 hasta Hunyo 30. (dpa)


An Filipinas (Ingles: Philippines, Espanyol: Filipinas) o Republika kan Filipinas iyo sarong nasyon nin grupo nin mga isla sa Sur-subangan na Asya na Manila an kapitolyo. Igwa nin 7,641 na mga isla an arkipelago kan Filipinas na namumugtak sa gamping sulnopan kan Kadagatan Pasipiko. An nasyon an ikadose sa pinakamatawo sa enterong kinàban na igwang populasyon na 109 milyon.\nKanta: Lupang Hinirang\nFilipino asin Ingles*, asin Kastila*\nUnitaryong presidensyal na republika\n• Presidente kan Senado\nhalì sa Espanya asin Estados Unidos\n• Pansadiring gobyerno\n• 2017 pigtatantya\n$453 bilyon (Ika-25)\n$98,731 bilyon (Ika-51)\nhalangkaw · Ika-84\nPiso kan Filipinas (PHP)\nKodigo nin pag-aapod\n3 Pulitika asin gobyerno\nSi Felipe II kan Espanya.\nPinangaranan an Filipinas sa pamidbid ni Hadeng Felipe II kan Espanya. Pinangaran kan Kastilang paragalugad na si Ruy López de Villalobos, sa tahaw kan saiyang paglalayag kadtong 1542, an mga isla nin Leyte asin Samar bilan Felipinas kasunod kan Prinsipe nin Asturias. Sa huri, an pangarang Las Islas Filipinas an minasakop sa gabos nin mga isla sa kaiislahan. Bago ini nagin parati, piggamit man kan mga kastila an iba pan mga pangaran na arog kan Islas del Poniente (Mga Kaiislahan nin Sulnupan) asin an ipinangaran ni Magallanes para sa mga isla na San Lázaro tanganing tukuyon an kaiislahan.\nSa paglihis nin historiya, pirang beses na nagbago an opisyal na pangaran kan Filipinas. Sa katahawan kan Himagsikang Pilipino, ipighayag kan Kongreso nin Malolos an pagtugdas kan República Filipina (Republika kan Filipinas). Poon sa panahon kan Gerang Espanyol–Amerikano (1898) asin Gerang Pilipino–Amerikano (1899 sagkod 1902) hasta sa panahon kan Komonwelt (1935 sagkod 1946), pig'apod kan mga Amerikano an nasyon bilan Philippine Islands, na palis-taramon sa Ingles gikan sa Kastila. Poon sa Kasunduan sa Paris, nagpoon na nagbutwaan an pangaran na "Pilipinas" (Filipinas) dangan poon kadto ini na an naging parating ngaran kan nasyon. Poon sa katapusan kan Ikaduwang Gerang Pankinaban, an opisyal na pangaran kan nasyon iyo an "Republika kan Filipinas".\nLadawan:PH Mapa ng Wika (Bicolano).png\nPulitika asin gobyernoLiwaton\nAn Filipinas sarong arkipelago na binibilog nin maabot sa 7,641ng mga isla na igwa nin total na sakop nin kadagaan, sagkod hawak nin katubigan sa laog kaini, nin 300,000 kilometro kwadrado. An 36,289 kilometrong baybayon kaini iyo an ikalima sa pinakahalawig sa kinaban. Namumugtak ini sa tagboan na 116° 40', sagkod 126° 34' Subangan na longhitud asin 4° 40' sagkod 21° 10' Norteng latitud asin nahahanggan kan Dagat Filipinas sa subangan, kan Sur Dagat Tsina sa sulnopan, asin kan Dagat Celebes sa sur.\n↑ Mayuga, Jonathan. Namria 'discovers' 400 previously 'unknown' PHL islands using IfSAR Nagluwas kan Pebrero 10, 2016 sa BusinessMirror.\n↑ Susog sa Senyu kan 2015 Philippine Population Density.\n↑ Philippine Sea, encarta.msn.com Hilingon sa Web Archive.\n↑ "U.S. report details rich resources in South China Sea." Hilingon sa Web Archive\nKinua sa "https://bcl.wikipedia.org/w/index.php?title=Filipinas&oldid=218488"\nLast edited on 7 Nobyembre 2021, at 10:31\nHuring binago an pahinang ini kaitong 7 Nobyembre 2021, alas 10:31.


Magkairiba sa Pag-atubang sa Katapusan kan Kinaban | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Danish Drehu Dutch Efik Español Estonian Ewe Fijian Finnish Garifuna Georgian Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kisi Kisonge Kongo Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Mauritian Creole Maya Mazatec (Huautla) Mexican Sign Language Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tlapanec Totonac Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Kita mga miyembro na kabtang kan lambang saro.”—EFE. 4:25, NW.\nAnong tendensiya an kaipuhan na paglabanan kan mga hoben, asin taano?\nTaano ta kaipuhan tang magkasararo?\nPaano mo maipapahiling na gusto mong mapabilang sa “mga miyembro na kabtang kan lambang saro”?\n1, 2. Ano an gusto nin Diyos para sa saiyang mga parasamba, hoben man o gurang?\nIKA daw sarong hoben? Kun iyo, makakasigurado ka na talagang pinapahalagahan ka bilang miyembro kan pambilog na kinaban na kongregasyon ni Jehova. Sa dakul na nasyon, mga hoben an kadaklan sa mga nababawtismuhan. Nakakapakusog nanggad na mahiling na kadakul na hoben an nagdedesisyon na maglingkod ki Jehova!\n2 Bilang sarong hoben, gustong-gusto mo daw na makaibanan an iba pang hoben? Posibleng iyo. Nakakaugma nanggad na makaiba-iba an mga kaedad ta. Pero, hoben man kita o gurang asin ano man an pinaghalian ta, gusto nin Diyos na magkasararo kita sa pagsamba sa saiya. Isinurat ni apostol Pablo na kabutan nin Diyos na ‘an gabos na tawo makaligtas asin makaabot sa pakasabot kan katotoohan.’ (1 Tim. 2:3, 4) Sa Kapahayagan 7:9, sinasabi na an mga parasamba nin Diyos nagluwas sa ‘gabos na nasyon asin tribo asin banwaan patin tataramon.’\n3, 4. (a) Anong ugali an mahihiling sa dakul na hoben ngunyan? (b) Anong kaisipan an kauyon kan Efeso 4:25?\n3 Dakulaon nanggad an pagkakalain kan hoben na mga lingkod ni Jehova sa mga hoben sa kinaban na ini! An dakul na dai naglilingkod ki Jehova igwa nin makasadiring pamumuhay, na an iniisip sana iyo an gusto ninda. An ibang mga parasiyasat inaapod sindang “Henerasyon na Ako Nguna.” Ipinapahiling kan saindang pagtaram asin pagbado na dai ninda irinerespeto an iba, lalo na an mga gurang.\n4 An ugaling iyan mahihiling sa palibot niyato. Kaya aram kan hoben na mga lingkod ni Jehova na kaipuhan an dakulang paghihinguwa tanganing malikayan iyan asin akuon an pagmansay nin Diyos. Dawa kan inot na siglo, nahiling ni Pablo na kaipuhan sadulon an mga kapagtubod na lumikay sa ‘espiritu na [naghihiro] ngunyan sa mga aki nin kasumbikalan’ na diyan sinda ‘nagralakaw kaidto.’ (Basahon an Efeso 2:1-3.) Dapat komendaran an mga hoben na nakakasabot kun taano ta kaipuhan lumikay sa espiritung iyan asin maglingkod na may pagkasararo kaiba kan gabos na mga tugang ninda. An siring na kaisipan kauyon kan sinabi ni Pablo na “kita mga miyembro na kabtang kan lambang saro.” (Efe. 4:25, NW) Mantang nagrarani kita sa katapusan kan daan na kinaban na ini, mas urog pang kaipuhan na iriba kitang maglingkod na may pagkasararo. Pag-ulayan ta an nagkapirang halimbawa sa Bibliya na matabang sa sato na masabutan kun taano ta kaipuhan tang magdanay na iribang nagkakasararo.\nNAGDANAY SINDANG MAGKAIRIBANAN\n5, 6. Anong leksiyon dapit sa pagdanay na magkairibanan an makukua ta sa nangyari ki Lot asin sa mga aki niyang babayi?\n5 Kaidto, nauugma si Jehova na protektaran an saiyang mga lingkod kun nagkakasararo sindang nagtitinarabangan tanganing matagalan an mga kasakitan. Hoben man o gurang, may manunudan an mga lingkod nin Diyos ngunyan sa mga halimbawa sa Bibliya. Saro diyan an nangyari ki Lot.\n6 Namemeligro kaidto si Lot asin an pamilya niya huling lalaglagon an Sodoma, an siyudad na iniistaran ninda. Pinapahali kan mga anghel nin Diyos si Lot tanganing dumulag pasiring sa kabukidan. Sinabihan ninda siya: “Dumulag ka ngani kang mabuhay.” (Gen. 19:12-22) Nagsunod si Lot asin an duwa niyang aking babayi sa paghali sa siyudad. Makamumundo ta dai nagdangog an ibang dayupot sa sainda. Para sa mga magigin agom kan mga aki ni Lot, ‘garo nagsusuba’ sana an may edad nang si Lot. Buhay ninda an nagin karibay kaiyan. (Gen. 19:14) Si Lot sana asin an mga aki niyang babayi, na danay na nag-iba sa saiya, an nakaligtas.\n7. Paano tinabangan ni Jehova an nagkakasararong mga Israelita kan maghali sinda sa Ehipto?\n7 Pag-isipan an saro pang halimbawa. Kan maghali an mga Israelita sa Ehipto, dai sinda naggrupo-grupo na may kanya-kanyang ruta pasiring sa Dagang Panuga. Asin kan “inunat ni Moises an saiyang kamot sa dagat” asin binanga iyan ni Jehova, dai nagbalyo diyan si Moises nin solo o kaiba an pira sanang Israelita. Imbes, an bilog na nasyon an nagbalyo asin prinotektaran sinda ni Jehova. (Ex. 14:21, 22, 29, 30) Nagkakasararo sinda, asin nag-iba sa sainda an ‘kadakul na manlain-lain’ na bakong Israelita na kuminampi sa sainda. (Ex. 12:38) Dai ta maiisip na an nagkapira sa sainda, tibaad sarong grupo nin mga hoben, masuway asin mapili kan ruta na sa hiling ninda mas marahay. Bako daw na kamangmangan iyan huling dai sinda mapoproteksiyunan ni Jehova?—1 Cor. 10:1.\n8. Kan panahon ni Josaphat, paano nagpahiling nin pagkasararo an banwaan nin Diyos?\n8 Kan panahon ni Hading Josaphat, napaatubang sinda sa nakakatakot na kaiwal, sarong “dakulang kadaklan” hali sa nakapalibot na mga nasyon. (2 Cron. 20:1, 2) Pero, an mga lingkod nin Diyos dai nagpurbar na daugon an mga kaiwal sa sadiri nindang kusog. Imbes, nagdulok sinda ki Jehova. (Basahon an 2 Cronica 20:3, 4.) Dai sinda nagkanya-kanya sa paghanap nin solusyon. Sinasabi sa sato kan Bibliya: ‘Nagtitindog an bilog na Juda sa atubangan ni Jehova, sagkod kan saindang mga umboy, asin kan saindang mga agom, asin kan saindang mga aki.’ (2 Cron. 20:13) Hoben man o gurang, may pagtubod sindang nagmaigot na magdanay na magkairiba tanganing magsunod sa paggiya ni Jehova, asin prinotektaran sinda ni Jehova sa mga kaiwal ninda. (2 Cron. 20:20-27) Bako daw na marahay na halimbawa ini kun paano aatubangon an mga pagbalo bilang banwaan nin Diyos?\n9. Ano an manunudan ta sa mga ginibo asin kaisipan kan mga Kristiyano kan inot na siglo kun dapit sa pagkasararo?\n9 Midbid man an mga Kristiyano kan inot na siglo sa paglilingkod na magkairiba. Halimbawa, kan magin Kristiyano an dakul na Judio asin proselito, maimbod sindang nag-adal ‘kan mga katukduan kan mga apostol, asin nakisumaro sa pagtiripon, sa pagbaak kan tinapay, asin sa pagpamibi.’ (Gibo 2:42, BPV) * Lalo nang nagin risang-risa an pagkasararo ninda kan sinda persegiron—kan kinaipuhan nindang marhay an lambang saro. (Gui. 4:23, 24) Dai ka daw mauyon na sa panahon nin kasakitan mahalagang marhay na magkasararo kita?\nMAGKASARARO MANTANG NAGDADANGADANG AN ALDAW NI JEHOVA\n10. Nuarin magigin urog na mahalaga an pagkasararo?\n10 Madali nang mag-abot an saro sa pinakamasakit na panahon sa kasaysayan nin tawo. Inapod iyan ni propeta Joel na ‘aldaw nin kadikluman asin karumaruman.’ (Joel 2:1, 2; Sof. 1:14) Para sa banwaan nin Diyos, magigin panahon iyan nin pagkasararo. Girumdumon an sinabi ni Jesus: ‘An lambang kahadian na nababanga tumang sa saiya man sana nalalaglag.’—Mat. 12:25.\n11. Anong paglaladawan sa Salmo 122:3, 4 an puwedeng iaplikar sa banwaan nin Diyos ngunyan? (Hilingon an ritrato sa kapinunan kan artikulo.)\n11 Sa maabot na panahon nin kasakitan sa sistemang ini, talagang kaipuhan tang magkasararo. An espirituwal na pagkasararong kakaipuhanon ta maikukumparar sa taraid-taid na mga harong sa Jerusalem kaidto. Itinugdok an mga istaran na idto na haranihon na marhay sa kada saro kaya inapod kan salmista an Jerusalem na ‘sarong siyudad na surugpon.’ Kaya madaling matatabangan asin mapoprotektaran kan mga nakaistar diyan an lambang saro. Dugang pa, an pagigin hararanihan ninda angay na naglaladawan sa espirituwal na pagkasararo kan bilog na nasyon pag nagtitiripon an gabos na ‘tribo ni Jah’ tanganing magsamba. (Basahon an Salmo 122:3, 4.) Ngunyan asin sa maabot na panahon nin kasakitan, kaipuhan man niyatong magdanay na ‘surugpon’ o sararo.\n12. Ano an makakatabang tanganing makaligtas kita pag inatake na an banwaan nin Diyos?\n12 Taano ta magigin mahalagang marhay an satong pagkasararo sa panahon na iyan? Ihinula sa Ezekiel kapitulo 38 an dapit sa pag-atake kan ‘Gog kan daga nin Magog’ tumang sa banwaan nin Diyos. Bako iyan an panahon na tugutan an ano man na magin dahilan kan pagkabaranga niyato. Habo ta nanggad na dumulok sa kinaban tanganing magpatabang. Imbes, panahon iyan na magdanay na dayupot sa satong mga tugang. Siyempre dawa kaiba kita sa grupo, dai iyan nangangahulugan na ligtas na kita. Sa kapaha-pahamak na panahon na iyan, ililigtas ni Jehova asin kan saiyang Aki an mga nag-aapod sa pangaran ni Jehova. (Joel 2:32; Mat. 28:20) Pero, rasonable daw na isipon na ililigtas an mga dai nagdanay na kaiba kan aripumpon nin Diyos—an mga nagsuway asin nagsadiring dalan?—Miq. 2:12.\n13. Anong mga leksiyon an manunudan kan mga hoben na may takot sa Diyos sa mga napag-ulayan ta na?\n13 Kaya, bako daw na malinaw na kamangmangan na arugon an mga hoben na isinusuway an sadiri ninda na garo baga may sadiri sindang kinaban? Nagdadangadang na an panahon na talagang kakaipuhanon ta an lambang saro. An buot sabihon kaiyan, kita gabos, hoben asin gurang! Iyo, ngunyan na an panahon na manudan tang maglingkod na magkairibanan, tanganing mapauswag an pagkasararo na magigin mahalagang marhay sa maabot na panahon.\n“MGA MIYEMBRO NA KABTANG KAN LAMBANG SARO”\n14, 15. (a) Ano an katuyuhan ni Jehova sa pagsasanay sa mga hoben asin gurang ngunyan? (b) Anong sadol an itinatao ni Jehova tanganing dagkahon kitang magkasararo?\n14 Tinatabangan kita ni Jehova na “daramay na maglingkod sa saiya.” (Sof. 3:8, 9, NW) Sinasanay niya kita na magin angay para sa saiyang daing sagkod na katuyuhan. Ano an kaiba sa katuyuhan na iyan? Katuyuhan niya na ‘ibiriyo an gabos na bagay diyan ki Cristo.’ (Basahon an Efeso 1:9, 10.) Iyo, gusto ni Jehova na pagsararuon an gabos na linalang niya sa bilog na uniberso na andam na magkuyog sa saiya, asin siguradong magigibo niya ini. Bako daw na nakakatabang iyan sa saimo bilang hoben na mahiling an kahalagahan kan paglilingkod kaiba kan nagkakasararong organisasyon ni Jehova?\n15 Tinutukduan kita ni Jehova na magkasararo na ngunyan, na an katuyuhan iyo na magkasararo kita sagkod lamang sa bagong kinaban. Pauruutrong sinasabi sa sato kan Kasuratan na ‘magmakulog sa lambang saro,’ na ‘magkaminuruot-muutan,’ na ‘magrinangahan,’ asin na ‘magparinigunan.’ (1 Cor. 12:25, BPV; Roma 12:10; 1 Tes. 4:18; 5:11) Aram ni Jehova na bakong perpekto an mga Kristiyano asin huli kaini bako pirming madali na magkasararo, kaya kaipuhan tang hinguwahon na ‘magpatarawad-tawadan.’—Efe. 4:32.\n16, 17. (a) Ano an sarong katuyuhan kan Kristiyanong mga pagtiripon? (b) Ano an manunudan kan mga hoben sa halimbawa ni Jesus kan siya aki pa?\n16 An Kristiyanong mga pagtiripon probisyon man ni Jehova tanganing tukduan kitang magdanay na magkairiba. Parati tang nababasa an pagirumdom sa Hebreo 10:24, 25. An sarong katuyuhan kan mga pagtiripon na ini iyo na ‘magpamurumangno kita na magpasaradol-sadol sa pagkamuot asin sa marahay na mga gibo.’ Pero, an mahalagang dahilan iyo na tanganing ‘magpakinurusog-kusugan, lalo na ta nahihiling ta na an aldaw naghaharani na.’ (NW)\n17 Kan aki pa si Jesus, nagpahiling siya nin marahay na halimbawa sa pagpahalaga sa siring na mga pagtiripon. Kan siya 12 anyos, kaiba siya kan mga magurang niya sa sarong dakulang espirituwal na pagtiripon. Sa pagkakataon na iyan, nawara siya pero bakong huli ta naglalagaw-lagaw siya kaiba kan ibang mga aki. Imbes, nakua siya ni Jose asin Maria sa templo na nakikipag-ulay sa mga paratukdo dapit sa espirituwal na mga bagay.—Luc. 2:45-47.\n18. Paano makakatabang sa pagkasararo an satong mga pamibi?\n18 Apuwera sa pagkaigwa nin pagkamuot sa lambang saro asin pag-aprobetsar sa Kristiyanong mga pagtiripon tanganing mapakusog an bugkos nin pagkasararo, puwede ta man ipamibi an lambang saro. Kun espesipiko tang ipinapamibi ki Jehova an satong mga tugang, ipinapagirumdom kaiyan sa sato an pagmakulog ta sa lambang saro. Bako sanang adultong mga Kristiyano an puwede asin dapat na gumibo kaini. Kun saro kang hoben, inaaprobetsaran mo daw an mga probisyon na ini tanganing magin mas dayupot sa saimong espirituwal na pamilya? An paggibo kaiyan matabang sa saimo na masiguradong dai ka kaiba kan daan na kinaban kun laglagon na iyan.\nGabos kita puwedeng mamibi para sa satong mga tugang (Hilingon an parapo 18)\nPATUNAYAN NA “KITA MGA MIYEMBRO NA KABTANG KAN LAMBANG SARO”\n19-21. (a) Sa anong marahayon na paagi pinapatunayan ta na “kita mga miyembro na kabtang kan lambang saro”? Magtao nin mga halimbawa. (b) Anong leksiyon an manunudan mo sa ginibo kan nagkapirang tugang kan magkaigwa nin mga kalamidad?\n19 Namumuhay na an mga lingkod ni Jehova uyon sa prinsipyo sa Roma 12:5: “Kita mga miyembro na kabtang kan lambang saro.” (NW) Mahihiling ta an pruweba kaini pag may nangyayaring mga kalamidad. Kan Disyembre 2011, sarong bagyo an nagkawsa nin grabeng pagbaha sa isla nin Mindanao sa Pilipinas. Sa laog sana nin magdamlag, labing 40,000 na harong an binaha, kaiba an dakul na harong kan mga tugang ta. Pero, irineport kan sangang opisina na “bago pa man makatao nin tabang an mga relief committee, nagpadara na nin tabang an mga tugang hali sa ibang mga lugar.”\n20 Siring man, kan maglinog nin makusugon, na nagresulta nin tsunami sa sirangan na parte kan Japan, grabeng danyos an sinapo kan dakul na tugang. May mga tugang na haros naubos an gabos na pagsadiri ninda. Si Yoshiko, na nawaran nin harong, nakaistar sa lugar na mga 40 kilometros an rayo sa Kingdom Hall. Sinabi niya: “Pagkatapos, nabigla kami kan, sarong aldaw pagkalinog, nag-abot an paraataman nin sirkito asin an saro pang brother na pighahanap kami.” Nakangirit niyang idinagdag: “Talagang pinapasalamatan mi an pag-ataman kan kongregasyon paagi sa abundang pagtao samo kan espirituwal na mga pangangaipo mi. Apuwera kaiyan, nakaresibi man kami nin mga badong panglipot, sapatos, bag, saka pajama.” An sarong miyembro kan relief committee nagsabi: “An mga tugang sa bilog na Japan nagkasararo sa pagtabang sa lambang saro. May mga tugang pa ngani na nagbiyahe hali sa Estados Unidos tanganing magtabang. Kan haputon kun taano ta nagbiyahe sinda nin harayuon, sinda nagsimbag, ‘Nagkakasararo kami kan mga tugang mi sa Japan, asin kaipuhan ninda an tabang.’” Dai mo daw ipinag-oorgulyo na kabtang ka nin sarong organisasyon na nagmamakulog na marhay sa mga miyembro kaiyan? Makakasiyerto ka na nauugmang marhay si Jehova na mahiling an siring na pagkasararo.\n21 Kun igwa kita kan pagkasararong iyan ngunyan, makakatabang iyan sa sato na sararong atubangon an maabot na mga kasakitan dawa pa maputol an komunikasyon ta sa mga tugang sa ibang parte kan kinaban. An totoo, an pagkasararong iyan pagsasanay na para sa mga kasakitan na posibleng marhay na mangyari sa sato mantang pabagsak an lumang sistemang ini. Si Fumiko na biktima kan bagyo sa Japan nagsabi: “Haranihon na an katapusan. Kaipuhan na pirmi tang tabangan an mga kapagtubod mantang hinahalat ta an panahon na mayo nang mga kalamidad.”\n22. Paano an pagkasararo ta bilang mga Kristiyano makakatabang sa sato sa maabot na panahon?\n22 An totoo, an mga hoben asin gurang na naghihinguwa ngunyan na magkaigwa nin pagkasararo sa mga tugang, nag-aandam nang makaligtas sa katapusan kan maraot asin barangang kinaban na ini. Arog kaidto, ililigtas nin Diyos an saiyang banwaan. (Isa. 52:9, 10) Pirming tandaan na puwede kang mapabilang sa mga makakaligtas kun hihinguwahon mong magin kabtang kan nagkakasararong banwaan nin Diyos. An saro pang makakatabang sa sato iyo an urog pang pagpahalaga sa mga bagay na inako ta na. Tutukaron iyan sa masunod na artikulo.


Palihang Saringaya nagpoon nang mag-ako nin nominasyon\nBukas na asin dagos an pag-ako ki nominasyon an Department of Environment and Natural Resources (D-E-N-R) Bicol para sa palihang Saringaya ngonyan na taon, kun saen pigtatawan nin pagranga an mga persona saka grupo na nagmamakulog dangan nangangataman sa kapalibutan.\nSa ika katorse (14) taon ngonyan, an Saringaya Awards iyo an itinatao sa mga industriya, Non-Government Organizations (N-G-O), People Organization, Local Government Units (L-G-U), mga kaboronyogan o asosasyon, ibang ahencia kan gobyerno, akademya sagkod iba pang grupo sa Kabikolan na bilang kaboronyogan, korporasyon o persona iyo an nagsusuporta sa mga programa kan D-E-N-R Bicol.\nSa paagi kan implementasyon buda pagbayabay kan mga programa na may katoyohan sa pagbantay, pangataman asin kaligtasan kan kapalibutan.\nSegon kay D-E-N-R Regional Director Gilbert Gonzales, ma-ako pa nin nominasyon an mga sanga o yunit kan ahencia arog kan Line Bureaus, Sectoral Services, PENROs buda CENROs sundo sa masunod na bulan nin Hunyo.\nAn Saringaya sarong terminong Bikolnon na an boot sabihon iyo an pagtalubo, paglangubo asin marahayrahay na kapalibutan na supay nin Biodiversity o Buhay-Kadlagan sagkod na sa balanseng ecosystem.\nBroadcast Release: May 16, 2014


BASAHON SA Albanian Aleman American Sign Language Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Greenlandic Griego Haitian Creole Hapon Hiligaynon Hungarian Igbo Iloko Indonesian Italiano Koreano Latvian Lithuanian Malagasy Malayalam Mizo Mongolian Moore Myanmar Ossetian Papiamento (Curaçao) Persian Polish Portuguese Pranses Rarotongan Romanian Samoan Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Venda Vietnamese Zulu\n“Kun siring paduman kamo asin gumibo kamo nin mga disipulo . . . , na tokdoan nindo sinda na otobon an gabos na bagay na ipinagboot ko sa saindo.”—MATEO 28:19, 20.\n1. Anong pag-oolay an nangyari sa pag-oltanan ni disipulo Felipe asin nin sarong lalaking taga Etiopia?\nAN LALAKING taga Etiopia nagbiahe pasiring sa Jerusalem. Duman, nagsamba sia sa Dios na namomotan nia, si Jehova. Minalataw na namomotan man nia an ipinasabong na Tataramon nin Dios. Mantang papuli sakay sa saiyang karuwahe, binabasa nia an sarong kopya kan mga isinurat ni propeta Isaias kan tuparon sia ni Felipe, na disipulo ni Cristo. Hinapot ni Felipe an Etiope: “Ano talagang aram mo an binabasa mo?” An lalaki nagsimbag: “Paano ko magigibo iyan, kun daing gumiya sa sako?” Tinabangan ni Felipe an sinserong estudyanteng ini sa Kasuratan na magin disipulo ni Cristo.—Gibo 8:26-39.\n2. (a) Sa anong paagi na makahulogan an simbag kan Etiope? (b) Anong mga hapot na konektado sa sugo ni Cristo na gumibo nin mga disipulo an eestudyaran niato?\n2 Mahalagang mangnohon an simbag kan Etiope. Sinabi nia: “Paano ko magigibo iyan, kun daing gumiya sa sako?” Iyo, kaipuhan nia nin magiya sa saiya, saro na matokdo sa saiya kan dalan. An sinabing ini mismo nagpapaheling kan kahalagahan nin sarong espesipikong instruksion na iiniba ni Jesus sa saiyang sugo na gumibo nin mga disipulo. Anong instruksion? Tanganing maaraman an simbag, ipadagos niato an satong pag-estudyar sa mga tataramon ni Jesus na yaon sa Mateo kapitulo 28. An naenot na artikulo nakasentro sa mga hapot na taano? asin saen? Eestudyaran niato ngonyan an duwa pang hapot na konektado sa pagboot ni Cristo na gumibo nin mga disipulo—ano? asin noarin?\n‘Tokdoan Sinda na Otobon an Gabos na Bagay’\n3. (a) Paano an saro nagigin disipulo ni Jesu-Cristo? (b) Kabale sa paggibo nin mga disipulo an pagtotokdo nin ano?\n3 Ano an dapat na itokdo niato tanganing tabangan an iba na magin mga disipulo ni Cristo? Pinagbotan ni Jesus an saiyang mga parasunod: “Kun siring paduman kamo asin gumibo kamo nin mga disipulo sa mga tawo kan gabos na nasyon, na bautismohan nindo sinda sa ngaran kan Ama asin kan Aki patin kan banal na espiritu, na tokdoan nindo sinda na otobon an gabos na bagay na ipinagboot ko sa saindo.” (Mateo 28:19, 20) Sa siring, dapat na itokdo niato an mga bagay na ipinagboot ni Cristo. * Pero ano an makakatabang tanganing masegurado na an sarong indibiduwal na tinokdoan kan mga pagboot ni Jesus bako sanang magigin sarong disipulo kundi magdadanay man na disipulo? An sarong mahalagang bagay maheheling sa maingat na pagpili ni Jesus nin mga tataramon. Mangnohon, dai nia sana sinabing: ‘Tokdoan nindo sinda kan gabos na bagay na ipinagboot ko sa saindo.’ Imbes, sinabi nia: “Tokdoan nindo sinda na otobon an gabos na bagay na ipinagboot ko sa saindo.” (Mateo 19:17) Ano an boot sabihon kaiyan?\n4. (a) Ano an boot sabihon kan pag-otob sa sarong pagboot? (b) Iilustrar kun paano niato tinotokdoan an saro na otobon an mga pagboot ni Cristo.\n4 An pag-otob sa sarong pagboot nangangahulogan na “ikomporme an paghiro nin saro” sa sarong pagboot—kuyogon, o sunodon, iyan. Kun siring, paano niato tinotokdoan an saro na otobon, o kuyogon, an mga bagay na ipinagboot ni Cristo? Bueno, isipon nindo kun paano tinotokdoan nin sarong instruktor sa pagmaneho an saiyang mga estudyante na sunodon an mga ley sa trapiko. Mantang nasa kuarto kan klase, puedeng itokdo kan instruktor sa saiyang mga estudyante an mga regulasyon sa tinampo. Minsan siring, tanganing tokdoan an saiyang mga estudyante kun paano kukuyogon an mga regulasyon na iyan, kaipuhan niang giyahan an mga estudyante mantang sinda aktuwal na nagmamaneho sa lugar na may trapik asin nagmamaigot na iaplikar an nanodan ninda. Kaagid kaiyan, kun inaadalan niato sa Biblia an mga tawo, itinotokdo niato sa sainda an mga pagboot ni Cristo. Minsan siring, kaipuhan man niatong giyahan an mga inaadalan mantang pinagmamaigotan ninda na iaplikar an mga instruksion ni Cristo sa saindang pangaroaldaw na buhay asin sa ministeryo. (Juan 14:15; 1 Juan 2:3) Sa siring, an lubos na pag-otob sa pagboot ni Cristo na gumibo nin mga disipulo nagkakaipo na kita magin mga paratokdo sagkod mga naggigiya. Sa paaging iyan, inaarog niato an halimbawang itinao ni Jesus asin ni Jehova mismo.—Salmo 48:14; Kapahayagan 7:17.\n5. Taano ta tibaad mag-alangan an sarong inaadalan niato sa Biblia na kuyogon an pagboot ni Cristo na gumibo nin mga disipulo?\n5 Kabale sa pagtotokdo sa iba na otobon an mga pagboot ni Cristo an pagtabang sa sainda na himateon an pagboot na gumibo nin mga disipulo. Para sa nagkapira na inaadalan niato sa Biblia, tibaad nakakatakot iyan. Dawa kun sinda dating aktibong mga miembro nin sarong iglesia nin Kakristianohan, posibleng marhay na an saindang dating mga paratokdo sa relihion dai man lamang sinda tinokdoan na dumuman asin gumibo nin mga disipulo. Prangkang inaadmitir nin nagkapirang namomoon sa iglesia na pag-abot sa pagtotokdo sa saindang aripompon na mag-ebanghelyo, dai nanggad ini nagigibo kan mga iglesia nin Kakristianohan. Sa pagkomento dapit sa pagboot ni Jesus na magduman sa kinaban asin tabangan an gabos na klase nin tawo na magin mga disipulo, an nag-espesyalisar sa Biblia na si John R. W. Stott nagsabi: “An dai niato pakasunod sa kahulogan kan pagboot na ini iyo an pinakadakulang kaluyahan kan ebanghelikong mga Kristiano sa langtad nin pag-ebanghelyo ngonyan.” Idinugang nia: “An tendensia niato iyo na ibalangibog an satong mensahe na may distansia. Kun minsan garo kita arog kan mga tawo na yaon sa ligtas na lugar kan baybayon na nagkukurahaw sa pagsadol sa nalalamos na mga tawo. Dai kita minatagbang tanganing isalbar sinda. Natatakot kitang mabasa.”\n6. (a) Kun tinatabangan an sarong inaadalan sa Biblia, paano niato maaarog an halimbawa ni Felipe? (b) Paano niato ikakapaheling an satong pagmalasakit kun an sarong inaadalan sa Biblia magpoon nang makikabtang sa paghuhulit?\n6 Kun an sarong inaadalan niato sa Biblia dating kabilang sa sarong relihion na an mga miembro “natatakot na mabasa,” tibaad masakit para sa saiya na daogon an saiyang takot sa tubig, sabi ngani, asin kuyogon an pagboot ni Cristo na gumibo nin mga disipulo. Mangangaipo sia nin tabang. Sa siring, kaipuhan kitang magin mapasensia mantang itinatao niato sa saiya an klase nin instruksion asin paggiya na mapararom kan saiyang pakasabot asin mapahiro sa saiya, kun paanong an mga itinokdo ni Felipe nagtao nin kaliwanagan sa Etiope asin nagmotibar sa saiya na magpabautismo. (Juan 16:13; Gibo 8:35-38) Dugang pa, an pagmawot niato na tokdoan an mga inaadalan sa Biblia na otobon an pagboot na gumibo nin mga disipulo magpapahiro sa sato na ibanan sinda tanganing giyahan sinda sa enot nindang mga pagluwas sa paghuhulit kan Kahadean.—Eclesiastes 4:9, 10; Lucas 6:40.\n“An Gabos na Bagay”\n7. Kabale sa pagtokdo sa iba na “otobon an gabos na bagay” an pagtokdo sa sainda kan anong mga pagboot?\n7 Dai sana niato tinotokdoan an bagong mga disipulo na gumibo nin mga disipulo. Pinagbotan kita ni Jesus na tokdoan an iba na “otobon an gabos na bagay” na ipinagboot nia. Kabale nanggad dian an duwang kadarudakulaing pagboot—kamotan an Dios asin kamotan an kapwa. (Mateo 22:37-39) Paano matotokdoan an sarong bagong disipulo na otobon an mga pagboot na iyan?\n8. Iilustrar kun paano ikakatokdo sa sarong bagong disipulo an pagboot na magpaheling nin pagkamoot.\n8 Isipon giraray nindo an ilustrasyon kan estudyanteng tinotokdoan magmaneho. Mantang an estudyante nagmamaneho sa trapik kaibanan an instruktor nia, an estudyante nakakanood bako sanang paagi sa paghinanyog sa saiyang instruktor kundi paagi man sa pag-obserbar sa ibang drayber. Halimbawa, tibaad itokdo kan instruktor an sarong drayber na maboot na tinogotan an saro pang drayber na makasingit sa enotan nia; o an sarong drayber na magalang na ibinababa an ilaw kan saiyang sasakyan tanganing dai masula an mga kasabat nia; o an sarong drayber na gikan sa boot na nag-aalok nin tabang sa sarong kamidbid na naraotan nin sasakyan. An siring na mga halimbawa nagtotokdo sa estudyante nin mahalagang mga leksion na puede niang iaplikar kun sia nagmamaneho. Kaagid kaiyan, an sarong bagong disipulo na nagbibiahe sa tinampo pasiring sa buhay nakakanood bako sana sa nagtotokdo sa saiya kundi pati sa marahay na mga halimbawa na naheheling nia sa kongregasyon.—Mateo 7:13, 14.\n9. Paano nanonodan nin sarong bagong disipulo kun ano an boot sabihon kan pag-otob sa pagboot na magpaheling nin pagkamoot?\n9 Halimbawa, tibaad naoobserbaran nin sarong inaadalan sa Biblia an sarong nagsosolong magurang na naggigibo nin dakulang paghihingoa na makaatender sa Kingdom Hall kabit-kabit an saiyang saradit na aki. Tibaad maheling nia an sarong nagmomondo na maimbod na nag-aatender sa mga pagtiripon apisar kan saiyang tinitios na makuring kamondoan, an sarong may edad nang babaeng balo na ipinagmamaneho an iba pang gurang pasiring sa kada pagtiripon kan kongregasyon, o sarong tinedyer na nagtatabang sa paglinig kan Kingdom Hall. Tibaad marisa kan inaadalan sa Biblia an sarong magurang sa kongregasyon na maimbod na nangengenot sa paglilingkod sa langtad apisar kan dakol na paninimbagan nia sa kongregasyon. Tibaad makabisto nia an sarong Saksi na baldado asin dai na makaluwas sa harong alagad pinaggigikanan nin espirituwal na pamparigon sa boot kan gabos na nagdadalaw sa saiya. Tibaad maheling kan inaadalan an sarong mag-agom na naggibo nin biglaan na mga pagliliwat sa saindang buhay tanganing atamanon an saindang may edad nang mga magurang. Paagi sa pag-obserbar sa siring na maboot, matinabang, asin masasarigan na mga Kristiano, nanonodan kan bagong disipulo paagi sa halimbawa kun ano an boot sabihon kan pagkuyog sa pagboot ni Cristo na kamotan an Dios asin an kapwa, nangorogna an mga kapagtubod. (Talinhaga 24:32; Juan 13:35; Galacia 6:10; 1 Timoteo 5:4, 8; 1 Pedro 5:2, 3) Sa paaging ini, an lambang miembro kan Kristianong kongregasyon puedeng magin—asin maninigo na magin—paratokdo asin naggigiya.—Mateo 5:16.\n“Sagkod sa Pagtatapos kan Sistema nin mga Bagay”\n10. (a) Sagkod noarin kita magpapadagos sa paggibo nin mga disipulo? (b) Anong halimbawa an itinao ni Jesus mapadapit sa paggibo kan mga asignasyon sa sato?\n10 Sagkod noarin kita maninigo na magpadagos sa paggibo nin mga disipulo? Sagkod sa pagtatapos kan sistema nin mga bagay. (Mateo 28:20) Maootob daw niato an aspektong ini kan sugo ni Jesus? Bilang sarong pambilog na kinaban na kongregasyon, determinado kita na gibohon iyan. Sa nakaaging mga taon, maogma niatong ginamit an satong panahon, kosog, asin mga rekurso tanganing hanapon an mga “may tamang tendensia sa buhay na daing katapusan.” (Gibo 13:48) Sa presente, an Mga Saksi ni Jehova naggagamit nin promedyong labing tolong milyon na oras kada aldaw kan taon sa paghuhulit kan Kahadean asin paggibo nin mga disipulo sa bilog na kinaban. Ginigibo niato iyan huli ta sinusunod niato an halimbawa ni Jesus. Sinabi nia: “An sakong kakanon iyo an sakong paggibo kan kabotan nia na nagsugo sa sako asin pagtapos kan saiyang gibohon.” (Juan 4:34) Iyan man an odok sa pusong kamawotan niato. (Juan 20:21) Gusto niato na bako sanang ponan an gibohon na ipinagkatiwala sa sato; gusto niatong taposon iyan.—Mateo 24:13; Juan 17:4.\n11. Ano an nangyari sa nagkapira niatong mga tugang na Kristiano, asin ano an maninigo na ihapot niato sa satong sadiri?\n11 Minsan siring, namomondo kita na maheling na an nagkapira sa satong mga kapagtubod nanluya na sa espirituwal asin, bilang resulta, luminuway o nagpondo na sa pag-otob kan pagboot ni Cristo na gumibo nin mga disipulo. Igwa daw nin ano man na paagi tanganing matabangan niato sinda na makiasosyar giraray sa kongregasyon asin makikabtang giraray sa paggibo nin mga disipulo? (Roma 15:1; Hebreo 12:12) An paagi nin pagtabang ni Jesus sa saiyang mga apostol kan sinda temporaryong nanluya nagpaparisa kun ano an puedeng gibohon niato ngonyan.\nMagpaheling nin Pagmalasakit\n12. (a) Kan harani na an kagadanan ni Jesus, ano an ginibo kan saiyang mga apostol? (b) Ano an ginibo ni Jesus sa saiyang mga apostol apisar kan saindang pagpaheling nin grabeng mga kaluyahan?\n12 Sa katapusan kan ministeryo ni Jesus sa daga, kan madali na an saiyang kagadanan, “binayaan sia [kan mga apostol] asin nagdurulag.” Siring kan ihinula ni Jesus, ‘nagkawararak an lambang saro sa sainda sa saiyang sadiring harong.’ (Marcos 14:50; Juan 16:32) Ano an ginibo ni Jesus sa saiyang kairiba na nanluya sa espirituwal? Dai nahaloy pagkabuhay nia liwat, sinabihan ni Jesus an nagkapira sa saiyang mga parasunod: “Dai kamo matakot! Paduman kamo, baretaan nindo an sakong mga tugang, tanganing sinda magduruman sa Galilea; asin duman maheheling ninda ako.” (Mateo 28:10) Minsan ngani nagpaheling nin grabeng mga kaluyahan an mga apostol, inapod pa man giraray sinda ni Jesus na “sakong mga tugang.” (Mateo 12:49) Dai nawara an pagkompiar nia sa sainda. Sa paaging ini, si Jesus maheherakon asin mapagpatawad, siring ki Jehova na maheherakon asin mapagpatawad. (2 Hade 13:23) Paano daw niato maaarog si Jesus?\n13. Paano niato maninigong mansayon an mga nanluya sa espirituwal?\n13 Maninigo kitang magkaigwa nin hararom na pagmalasakit sa mga luminuya o nagpondo sa pakikikabtang sa ministeryo. Nagigirumdoman pa niato an mga gibo nin pagkamoot na ipinaheling kan mga kapagtubod na iyan kan nakaagi—na an nagkapira tibaad sa laog nin mga dekada. (Hebreo 6:10) Talagang hinahanaphanap niato sinda. (Lucas 15:4-7; 1 Tesalonica 2:17) Pero paano daw niato ipapahayag an satong pagmalasakit sa sainda?\n14. Bilang pag-arog ki Jesus, paano niato matatabangan an sarong nanluluya?\n14 Sinabihan ni Jesus an nagmomondong mga apostol na maninigo sindang magduman sa Galilea asin na maheheling ninda sia duman. Garo man sana inimbitaran sinda ni Jesus na umatender sa sarong espesyal na pagtiripon. (Mateo 28:10) Siring man ngonyan, dinadagka niato an mga nanluluya sa espirituwal na umatender sa mga pagtiripon kan Kristianong kongregasyon, asin tibaad kaipuhan niato sindang enganyaron nin labi sa sarong beses tangani na umatender. Sa kamugtakan kan mga apostol, nagbunga an pag-imbitar, ta “an onseng disipulo nagduman sa Galilea sa bukid na itinokdo sa sainda ni Jesus.” (Mateo 28:16) Kanigoan na kagayagayahan an namamatean niato kun an mga maluya naghihimate man sa satong maogmang mga pag-imbitar asin nag-aatender na giraray sa Kristianong mga pagtiripon!—Lucas 15:6.\n15. Paano niato maaarog an halimbawa ni Jesus sa pag-ako sa mga nanluluya na minaatender sa satong pinagtitiriponan?\n15 Ano an magigin reaksion niato kun umatender sa Kingdom Hall an sarong maluyang Kristiano? Bueno, ano an ginibo ni Jesus kan maheling nia na yaon sa itinalagang pagtitiriponan an saiyang mga apostol, na temporaryong nanluya an pagtubod? “Si Jesus nagdolok asin nagtaram sa sainda.” (Mateo 28:18) Dai nia sinda hineling sa harayo kundi rinanihan sinda. Imahinara nindo kun gurano an pakaginhawa na seguradong namatean kan mga apostol kan si Jesus na an mag-enot na rumani! Logod na kita man an mag-enot na rumani asin maogmang akoon an mga nanluluya sa espirituwal na naggigibo nin paghihingoa na bumalik sa Kristianong kongregasyon.\n16. (a) Ano an manonodan niato sa paagi kan ginibo ni Jesus sa saiyang mga parasunod? (b) Paano niato ikakapabanaag an pagmansay ni Jesus sa mga maluya? (Helingon an nota sa ibaba.)\n16 Ano pa an ginibo ni Jesus? Enot, naggibo sia nin paisi: ‘An gabos na autoridad itinao na sa sako.’ Ikaduwa, nagtao sia nin asignasyon: “Kun siring paduman kamo asin gumibo kamo nin mga disipulo.” Ikatolo, naggibo sia nin panuga: “Ako nasa saindo sa gabos na aldaw.” Alagad nariparo daw nindo kun ano an dai ginibo ni Jesus? Dai nia inanggotan an mga disipulo sa saindang mga pagkukulang asin pagduwaduwa. (Mateo 28:17) Epektibo daw an saiyang ginibo? Iyo. Dai nahaloy, an mga apostol ‘nagtotokdo asin nagpapahayag na giraray kan maogmang bareta.’ (Gibo 5:42) Paagi sa pag-arog sa halimbawa ni Jesus sa kun paano mamansayon asin kun paano tatrataron an mga maluya, tibaad maheling niato an kaagid na nakakaogmang mga resulta sa satong lokal na kongregasyon. *—Gibo 20:35.\n“Ako Nasa Saindo sa Gabos na Aldaw”\n17, 18. Anong nakakapakosog na kaisipan an yaon sa mga tataramon ni Jesus na, “ako nasa saindo sa gabos na aldaw”?\n17 An ultimong mga tataramon sa sugo ni Jesus, na “ako nasa saindo sa gabos na aldaw,” igwa nin nakakapakosog na kaisipan para sa gabos na nagmamaigot na otobon an pagboot ni Cristo na gumibo nin mga disipulo. Ano man na pagkontra an tibaad gibohon kan mga kaiwal tumang sa satong paghuhulit kan Kahadean asin ano man na klase nin pagpakaraot an tibaad gibohon ninda tumang sa sato, mayo kita nin dahelan na matakot. Tadaw ta mayo? Si Jesus, an Poon niato, na igwa kan “gabos na autoridad sa langit asin sa daga,” nasa sato tanganing suportaran kita!\n18 An panuga ni Jesus na “ako nasa saindo sa gabos na aldaw” saro man na gikanan nin dakulang karangahan. Mantang hinihingoa niato na otobon an pagboot ni Cristo na gumibo nin mga disipulo, bako sanang mga aldaw nin kagayagayahan an naeeksperyensiahan niato kundi pati mga aldaw nin kamondoan. (2 Cronica 6:29) An nagkapira sa sato nag-aagi nin makamomondong mga panahon mantang ipinagmomondo an pagkagadan nin sarong namomotan na marhay. (Genesis 23:2; Juan 11:33-36) An iba kinakayang atubangon an pagkagurang, an panahon nin pagluya kan salud asin puersa. (Eclesiastes 12:1-6) An iba pa napapaatubang sa mga panahon na sinda pinangingibabawan kan pakamate nin depresyon. (1 Tesalonica 5:14) Asin nagdadakol sa sato an nagtitios nin grabeng mga sakit sa pagbuhay. Minsan siring, sa ibong kan mga kadepisilan na iyan, nagigin mapanggana kita sa satong ministeryo huli ta si Jesus nasa sato “sa gabos na aldaw,” pati na sa pinakamamondong mga panahon sa satong buhay.—Mateo 11:28-30.\n19. (a) An sugo ni Jesus na gumibo nin mga disipulo igwa nin kaibang anong mga instruksion? (b) Ano an nagpapangyari sa sato na maotob an sugo ni Cristo?\n19 Siring kan naheling niato digdi asin sa naenot na artikulo, mahiwas an aspekto kan sugo ni Jesus na gumibo nin mga disipulo. Sinabi sa sato ni Jesus kun taano asin kun saen niato maninigong otobon an saiyang pagboot. Sinabi man nia sa sato kun ano an maninigo niatong itokdo asin kun sagkod noarin niato iyan maninigo na gibohon. Totoo, sarong angat an pag-otob sa dakulang sugo na ini. Alagad huling suportado kita kan autoridad ni Cristo asin nasa kaibanan niato sia, kaya niatong hamanon iyan! Bako daw na minaoyon kamo?\n^ par. 3 Sinambit nin sarong reperensia na si Jesus nagsabing, “bautismohan nindo sinda . . . na tokdoan nindo sinda,” bakong ‘bautismohan nindo sinda asin tokdoan nindo sinda.’ Huli kaini, an pagboot na bautismohan asin tokdoan “bako man talagang . . . duwang magkasunod na mga gibo.” Imbes, “an pagtotokdo sarong nagpapadagos na proseso, na sa sarong kabtang naeenot sa bautismo . . . asin sa sarong kabtang kasunod nin bautismo.”\n^ par. 16 Manonompongan sa An Torrengbantayan na Pebrero 1, 2003, pahina 15-18 an dugang na impormasyon sa kun paano mamansayon asin tatabangan an mga maluya.\n• Paano niato tinotokdoan an iba na otobon an ipinagboot ni Jesus?\n• Anong mga leksion an manonodan nin sarong bagong disipulo sa iba pang mga kabilang sa kongregasyon?\n• Ano an magigibo niato tanganing tabangan an mga nanluya sa espirituwal?\n• Anong kosog asin karangahan an makukua niato sa panuga ni Jesus na “ako nasa saindo sa gabos na aldaw”?\nKaipuhan na kita magin mga paratokdo sagkod naggigiya\n[Mga Ritrato sa pahina 17]\nAn sarong bagong disipulo nakakanood nin mahalagang mga leksion sa halimbawa nin iba\nI-share I-share ‘Tokdoan Sinda na Otobon an Gabos na Bagay na Ipinagboot Ko sa Saindo’


Si Agatha Christie\nPirma ni Agatha Christie\nSi Dame Agatha Mary Clarissa Christie, Lady Mallowan, DBE (née Miller; 15 Septyembre 1890 – 12 Enero 1976) sarong Ingles na nobelista sa krimen, parasurat halipot na osipon, asin dramatista. Nagsurat man siyang anom na romansa sa tagong-ngaran na Mary Westmacott, alagad bisto siyang gayo sa tinokda niyang 66 na nobelang pang-detektib asin 14 halipot na mga osipon na saiyang sinurat sa tunay niyang pangaran, na kadaklan nag'iitok sa gibong pagimbestigar kan mga bidang karakter siring ki Hercule Poirot, Jane Marple, Parker Pyne, Harleym Quin/Mr. Satterhwaiter asin sina Tommy saka Tuppence Beresford. Siya an dramatista sanang may sinurat na dramang halawig nang pinapasale, sarong misteryo kun isay an kaggibo kan panggagadan, an The Mousetrap. Kan 1971, siya naputongan kan titulong Dama huli sa mga ambag niya sa literatura.\nAn Guiness Book of World Records ilinista si Christie bilang, "pinakamabentang nobelista" sa bilog na panahon. An mga nobela niya, nagbenta na ning 2 bilyon na kopya asin an saiyang pagrorogaring pigsasabi na ikatolo sa ranggo kan saiyang mga tokda' sa mga pinakadakul na nalagdang mga titulo nin mga libro, nalampasan niya na an mga trabaho ni Shakespeare asin kan Bibliya. Susog sa Index Translationum, siya an autor na may pinakadakul na pagpalis sa iba-ibang tataramon na nag'abot na sa 103 na lenggwahe. An nobela niyang may titulong And Then There Were None, iyo an pinakamasulong na nobela, na sa ngonyan nakabenta na ning sobra sa 100 na milyon na kopya, bagay na mayo pang nakakaarog.\nKinua sa "https://bcl.wikipedia.org/w/index.php?title=Agatha_Christie&oldid=180508"\nMga parasurat na Ingles\nHuring binago an pahinang ini kaitong 28 Marso 2019, alas 06:48.


Home / Legazpi City / News / Weather / OCD Bicol red alert pa ngonian\nOCD Bicol red alert pa ngonian\nBicol Standard Newspaper Tuesday, January 15, 2019 Legazpi City, News, Weather\nLEGAZPI CITY -Padagos na nasa lindong kan red alert status an Office of Civil Defense (OCD) Bicol huli sa danyos na iwinalat kan Tropical Depression Usman.\nSiring man inalerto kan ahensya an rehiyon nin huli sa binabantayan na low pressure area (LPA) na nasa luwas pa kan Philippine Area of Responsibility (PAR), para maibitaran an peligro sa buhay kan mga tawo asin propiodad.\nSegun ki Director Claudio Yucot kan OCD-Bicol, nakatorohok an saindang atensiyon sa kamugtakan kan maraot na panahon.\nSa masunod na mga aldaw, an OCD magkakaigwa nin disaster risk assessment katuwang an mga ahensiyas kan gobierno para maaraman kun may peligro an arin man na parte kan rehiyon.\nPig linaw kan sinambit na ahensya na bako sanang makusog na duros an pwedeng magdara nin peligro sa buhay nin tawo, kundi maging an makusog na uran, na pwedeng magresulta sa pagbaha asin pag tupag kan daga sa mga lugar.\nOCD Bicol red alert pa ngonian Reviewed by Bicol Standard Newspaper on Tuesday, January 15, 2019 Rating: 5